Pengenalan Kepada Regulated Short Selling (RSS)

Pernah tak anda menonton filem
The Big Short
 (2015) arahan Adam McKay yang mengisahkan tentang kisah ekonomi di Amerika Syarikat dimana pengurus dana, Michael Burry telah membuat
short selling
 terhadap sektor hartanah? Akibat
short selling
tersebut, Michael Burry dan individu lain yang mengikuti langkah beliau berjaya menghasilkan keuntungan berbilion dollar semasa krisis ekonomi pada tahun 2008.

Short selling
 atau di dalam bahasa Malaysia, jualan singkat, adalah proses di mana keuntungan diperoleh dengan kejatuhan harga saham. Jika kebiasaannya kita membuat keuntungan dengan membeli saham pada harga yang rendah dan menjualnya pada harga yang tinggi,
short selling
 pula adalah sebaliknya.

"Sell high, buy low"

Short selling

Short Selling

diperkenalkan semula
 di Malaysia pada Januari 2007, setelah diharamkan selama lapan tahun oleh pihak Suruhanjaya Sekuriti Malaysia. Pada 24 Mac 2020,
short selling
 digantung buat sementara waktu
akibat pandemik COVID-19
 yang telah membuatkan pasaran saham menjadi huru-hara. Buat masa sekarang, hanya
Regulated Short Selling
 (RSS) kembali dibenarkan bermula 1 Januari 2021.

Terdapat 4 jenis
short selling
 di pasaran Bursa Malaysia iaitu:

Regulated Short Selling
 (RSS)

Intraday Short Selling
 (IDSS)

Intraday Short Selling by Proprietary D
ay Traders
 (PDT)

Permitted Short Selling
 (PSS)

Walaubagaimanapun, artikel ini akan lebih bertumpu kepada RSS. Di pasaran Bursa Malaysia,
short selling
 ini termaktub di bawah panduan
Regulated Short Selling
 (RSS) dan
Securities Borrowing and Lending
 (SBL).

Apakah Regulated Short Selling (RSS)?

Regulated Short Selling
 (RSS) atau Jualan Singkat Dikawal Selia adalah keadaan di mana pelabur menjual saham yang belum dimiliki dengan meminjam daripada
Central Lending Agency
 (CLA). Pinjaman ini adalah sah dan peminjam harus membeli balik saham tersebut apabila harganya jatuh.

CLA ialah syarikat yang diuruskan oleh
Bursa Clearing
 dimana proses pinjaman saham dijalankan. Namun pelabur tidaklah berhubung secara terus dengan pihak CLA, tetapi mereka akan melalui orang tengah iaitu broker atau bank pelaburan seperti
M+ Online
, Maybank, CIMB dan lain-lain lagi.

Analogi short selling

Ain melihat peluang untuk
short sell
 saham syarikat XPDC Berhad berikutan laporan tahunan terkini mereka yang kurang baik.

Justeru itu, Ain meminta Broker Z untuk memberi pinjaman sebanyak 1,000 unit saham pada harga, RM 1.00 per unit saham dengan perjanjian pembayaran semula di dalam tempoh yang telah dipersetujui. Kemudian, Ain menjual kepada Yana 1,000 unit saham tersebut. Dengan ini, Ain sekarang mempunyai wang sebanyak RM 1000.00.

Oleh kerana saham yang telah Ain jual tadi adalah pinjaman dari Broker Z, Ain perlu membeli semula saham syarikat XPDC Berhad sebanyak 1,000 unit bagi menggantikan saham yang telah dia jual kepada Yana. Apabila saham XPDC Berhad jatuh nilai kepada RM 0.60, Ain terus membeli 1,000 unit saham tersebut dengan menggunakan wang RM 1000.00 yang diperolehi tadi dan memulangkan saham tersebut kepada Broker Z.

Daripada aktiviti
short selling
 ini, Ain telah memperolehi keuntungan sebanyak RM 400.00.

Analogi
Regulated Short Selling
 (RSS)

Secara ringkasnya, Ain telah membuat pinjaman saham dari broker dan menjualnya kepada pasaran. Kemudian, dia membeli semula saham tersebut dengan harga yang lebih rendah dan memulangkan saham yang dipinjam tadi kepada broker.

Kesimpulannya, aktiviti
short selling
 ini memberikan keuntungan kepada pelabur apabila harga sesuatu saham tersebut jatuh.

Perbezaan RSS dan IDSS

Terdapat beberapa perbezaan di antara RSS dan IDSS iaitu:

Perbezaan di antara RSS dan IDSS

Jenis short

RSS

IDSS

Tempoh pegangan

Tidak melebihi 12 bulan

Jual dan beli harus dilakukan pada hari yang sama

Pelabur

Terbuka kepada PDT dan institusi tertentu sahaja. Didominasi oleh intitusi luar.

Terbuka kepada semua. Didominasi oleh pelabur runcit dan intitusi luar.

Strategi perdagangan

Pegangan lama

Teknikal dan momentum

Patuh syariah

Ya

Tidak

Secara keseluruhannya, RSS adalah lebih terkawal berbanding IDSS. Pada bulan Disember 2020, RSS diperkenalkan semula dengan langkah-langkah kawalan iaitu:

Had kedudukan singkat kasar harian bagi Sekuriti yang Diluluskan akan dikurangkan buat sementara waktu daripada 3% kepada 2%; dan

Had baharu sebanyak 4% pada kedudukan singkat bersih beragregat RSS akan diperkenalkan.

Sumber:
Bursa Malaysia - Kenyataan Media

Cara melibatkan diri dengan RSS

Untuk bermula melibatkan diri dengan RSS, pelabur haruslah membuka akaun pelaburan khas daripada broker masing–masing. Akaun pelaburan RSS ini berbeza dengan akaun pelaburan biasa.

Broker akan membantu pelabur membuat pinjaman dengan CLA bagi menjalankan aktiviti RSS. Pelabur hendaklah membayar imbuhan untuk membuat pinjaman tersebut. Setelah berjaya membuat pinjaman, pelabur boleh mula menjalankan aktiviti RSS.

Sepanjang aktiviti RSS, pelabur hanya boleh menjual saham pada harga yang lebih tinggi dari harga semasa. Perkara ini dinamakan sebagai
Up-Tick Rules
.

Walaubagaimanapun, RSS hanya dibenarkan untuk
Proprietary Day Trader
 (PDT) dan institusi tertentu sahaja.

Saham yang dibenarkan untuk short selling

Aktiviti RSS ini hanya dibenarkan bagi syarikat-syarikat yang disenaraikan di dalam senarai
Bursa Approved Securities
 sahaja. Sehingga 24 Jun 2021, terdapat 256 syarikat dibenarkan untuk aktiviti RSS.

Antara syarikat yang tersenarai untuk RSS di dalam
Bursa Approved Securities

Syarikat–syarikat ini haruslah memenuhi kriteria penting untuk tersenarai sebagai saham yang boleh di
short
. Kriteria penting tersebut adalah seperti berikut:

Saham perlu tersenarai secara rasmi di dalam Bursa Malaysia

Mempunyai modal pasaran melebihi 500 juta untuk 3 bulan terkini

Mempunyai sekurang – kurangnya 50 juta unit saham terapung di pasaran

Purata jumlah saham yang didagangkan melebihi satu juta unit di dalam tempoh 12 bulan terkini

Senarai
Bursa Approved Securities
 ini akan dikaji semula pada setiap 6 bulan (Sumber:
Bursa Malaysia
).

Risiko short selling

Short selling
 membenarkan pelabur untuk mendapatkan keuntungan apabila harga sesuatu saham itu jatuh. Justeru itu, ia dapat memberi keuntungan yang tinggi apabila harga saham jatuh, namun ia juga boleh menyebabkan kerugian yang besar apabila harga saham menaik.

Oleh kerana itu, aktiviti ini hanya digalakkan kepada pelabur yang mahir serta mempunyai dana yang besar untuk menampung kerugian.

Hukum short selling

Para ulama berpendapat bahawa hukum
short selling
 adalah haram kerana kita tidak memiliki saham tersebut semasa menjualnya.

Walaubagaimanapun, Majlis Penasihat Shariah Suruhanjaya Sekuriti Malaysia telah mengeluarkan penyataan bahawa short selling yang dijalankan secara terkawal (
Regulated Short Selling
) adalah harus.

Sumber:
Resolutions of the Securities Commission Shariah Advisory Council


Pengiraan Average Price dalam Portfolio M+

Dalam platform M+ Online, banyak info yang kita boleh dapat, antaranya nama saham, harga terkini, kuantiti pegangan, harga belian, prestasi pulangan dan sebagainya. Info ini sudah lazim dijadikan sebagai rujukan pelabur untuk lihat prestasi pulangan. Namun, ada cara tertentu harga belian dalam portfolio ini dikira. Harga belian dalam portfolio boleh jadi tak sama seperti yang mereka beli. Dalam post kali ini, anda akan memahami lebih dalam tentang pengiraan ini. Anda juga boleh gunakan kalkulator yang disediakan oleh iSaham untuk pengiraan ini
di sini
.

Pengiraan purata belian

Apabila anda membuat belian saham pada suatu harga maka sistem akan catatkan harga tersebut sebagai harga belian. Katakan anda buat belian tambahan apabila harga telah naik. Maka sekarang ini anda telah beli saham ini dengan beberapa harga berbeza. Dalam M+, beberapa belian ini akan dirumuskan sebagai sebuah purata. Secara ringkasnya, rumusan ini adalah seperti berikut:

Secara ringkasnya, pengiraan purata ini akan mengira setiap belian sebanyak berapa lot, dan dibahagikan dengan jumlah lot pegangan.

Weighted Average Portfolio

Sebelum 5 Disember 2020, M+ menggunakan sistem portfolio First In First Out (FIFO). Ia membuatkan pengiraan menjadi rumit setiap kali tambahan dan jualan sebahagian pegangan saham. Kini, M+ menggunakan sistem Weighted Average Portfolio. Dalam sistem ini, harga purata hanya dikira selepas pembelian lot yang baru. Pengiraan ini adalah perlu kerana untuk setiap kali tambahan pegangan saham, harga belian mungkin berbeza.

Kita andaikan situasi di bawah:

Belian pada harga RM 1.00, 20 lot

Belian pada harga RM 1.50, 30 lot

Mengikut formula di atas tadi, purata akan dikira berdasarkan lot dan harga belian.

Purata harga = (RM 1.00 x 20 lot) + (RM 1.50 x 30 lot) / 50 lot
= RM 1.30

Jika dikirakan, setakat ini purata belian ialah RM 1.30 dengan jumlah pegangan 50 lot.

Katakan sekarang kita nak take profit, jadi kita pun jual pegangan sebanyak 25 lot. Berapa pula purata harga belian?

Mungkin kita boleh fikir sejenak dan buat pengiraan.

.

.

.

Ya, tiada apa yang perlu dikira. Purata belian masih RM 1.30 kerana anda tidak menambah apa-apa belian baru. Ini adalah berbeza dengan sistem lama FIFO yang akan memberikan angka RM 1.50 dan menimbulkan banyak persoalan. Sekarang, bagaimana pula kalau kita tambah pegangan baru?

Jawapannya, M+ akan kirakan semula purata harga belian berdasarkan purata lot sedia ada (RM 1.30) ditambahkan dengan harga belian baru.

Diharapkan dengan pengiraan baru ini tidak akan membuatkan anda keliru lagi.

Purata harga sifar

Dalam beberapa kes, boleh jadi harga purata menunjukkan harga rendah yang tak masuk akal. Untuk kes seperti ini, kita perlu fikir di luar situasi jual beli biasa. Dua kes yang boleh dikenalpasti ialah IPO dan Bonus Issue.

Kes 1: IPO

Mungkin saham itu adalah IPO, yang mana sistem akan daftarkan sebagai sifar untuk lot yang dibeli. Jika ini yang berlaku, anda boleh ubah harga pada portfolio. Caranya adalah tekan pada nama saham dan kemudian harga yang terpapar pada angka sifar. Tukarkan kepada harga belian IPO.

Kes 2: Bonus Issue

Sekiranya anda menerima bonus issue, anda akan menerima unit saham percuma. Bermakna saham yang diterima itu adalah RM 0, dan ia akan menggangu pengiraan purata yang sepatutnya. Satu contoh yang kita boleh lihat ialah Supermax yang menawarkan bonus issue dengan satu unit saham bagi setiap unit pegangan. Kita boleh lihat contoh yang berlaku di bawah:

Belian pada RM 20, 10 unit

Bonus issue 10 unit

Asalnya, purata belian boleh diambil terus dari harga yang dibeli iaitu RM 20. Namun kini anda menerima 10 unit saham secara percuma iaitu RM 0. Jika kita masukkan dalam pengiraan:

[(RM 20 x 10 lot) + (RM0 x 10 lot)] / 20 lot
= RM 10

Purata belian anda kini adalah RM 10. Namun disebabkan saham Supermax itu sendiri dikenakan bonus issue, harga saham akan diselaraskan dengan dibahagikan dengan 2, berdasarkan bonus issue 1 unit setiap 1 pegangan.

Harga saham (diselaraskan)

Pegangan

RM 10

10 lot

RM 0

10 lot

Purata harga selepas bonus issue: RM 5 untuk pegangan 20 lot.

Jadi anda tak perlu terkejut dengan merasakan harga purata menjadi terlalu rendah. Ianya sudah pun diselaraskan dengan tambahan unit percuma ke dalam portfolio anda.


Pengiraan Kadar Broker untuk Dagangan Intraday

Dalam M+ Online, malah untuk mana-mana broker pun, akan ada cara pengiraan yang berasingan sama ada untuk dagangan biasa (dipanggil kadar internet) dan dagangan harian (intraday). Kadang-kadang bila pasaran rancak, atau mungkin panik, kita pun terikut-ikut jual beli sampai jadi day trader dengan tak sengaja. Kalau jadi day trader, jangan terkejut kalau bayaran broker tak sama dengan kadar bayaran biasa. Dalam post kali ni, kita akan belajar cara mengira bayaran kadar dagangan harian mengikut broker Malacca Securities atau M+ Online.

Jenis Kadar Broker

Dalam M+ Online atau kebiasaan mana-mana broker, ada dua jenis kadar yang digunakan iaitu kadar biasa dan kadar harian.

Intraday Rate

Kadar harian, juga disebut sebagai intraday rate ini dikenakan kepada mana-mana transaksi yang berselang antara jualan dan belian untuk jumlah lot yang sama. Kadar intraday ini hanya akan mengira jualan sekali dan belian sekali sahaja tanpa mengambil kira jumlah transaksi yang berlaku dalam sehari.

Namun harus diingat, jumlah lot harus berpadanan antara jualan dan belian. Sebagai contoh, Ahmad membeli 100 lot Saham A, dan selepas kenaikan harga, Ahmad pun menjual Saham A tadi dengan jumlah lot yang sama. Dalam kes ini, Ahmad dikenakan kadar harian sebanyak 0.05% untuk jualan dan 0.05% belian.

Untuk apa-apa lagi jual beli yang dibuat pada hari yang sama, sekiranya jumlah jualan dan belian adalah sama, maka tiada kadar yang akan dikenakan terhadap transaksi tersebut.

Tarikh

Lot

Transaksi

Kadar Broker

5 Ogos 2021

100

Beli

0.05% (intraday)

5 Ogos 2021

100

Jual

0.05% (intraday)

5 Ogos 2021

50

Beli

tidak dikenakan caj

5 Ogos 2021

50

Jual

tidak dikenakan caj

Situasi intraday ini tak semestinya dimulakan dengan belian sahaja. Boleh jadi Ahmad telah beli 100 lot pada hari yang lain. Hari ini dia membuat transaksi jual, beli, jual dan beli semula dengan lot yang berpadanan. Dalam kes ini, pengiraan masih akan sama seperti jadual di atas.

Internet Rate

Kadar biasa, kadang kala disebut sebagai internet rate atau overnight rate ini pula dikenakan kepada mana-mana transaksi yang melibatkan belian atau jualan sahaja tanpa diselangkan dengan transaksi lain dalam hari yang sama.

Sebagai contoh, hari ini Badrul beli Saham B sebanyak 200 lot dan ceritanya habis di situ. Esoknya, Badrul membuat transaksi jualan 100 lot. Dalam kes ini pula, Badrul akan dikenakan kadar biasa iaitu sebanyak 0.08% seperti boleh dilihat dalam kes 1 di bawah.

Tarikh

Lot

Transaksi

Kadar Broker

5 Ogos 2021

100

Beli

0.08% (biasa)

5 Ogos 2021

100

Beli

6
 Ogos 2021

100

Jual

0.08% (biasa) - hari tak sama

Kes yang selalu terjadi

Kami sering mendapat aduan bahawa M+ mengenakan dua kadar pada mereka iaitu kadar intraday dan juga internet. Namun, kes ini sememangnya boleh berlaku. Sebagai gambaran, boleh lihat situasi ini.

Situasi 1

Dalam situasi ini, suatu transaksi itu dimulakan dengan belian dan diikuti dengan jualan. Seterusnya, mungkin anda mahu membuat belian sahaja tanpa diikuti dengan jualan. Maka kes seperti inilah yang selalu akan menyebabkan dua kadar ini dikira dalam satu hari.

Contoh:
 Beli 100 lot, jual 100 lot dan beli 90 lot dalam hari yang sama

Tarikh

Lot

Transaksi

Kadar Broker

5 Ogos 2021

100

Beli

0.05% (intraday)

5 Ogos 2021

100

Jual

0.05% (intraday)

5 Ogos 2021

90

Beli

0.08% (internet)

Penjelasan:
 Dalam situasi di atas, ianya agak jelas bahawa ada 90 lot yang telah dibeli tidak diselangkan dengan jualan pada jumlah lot yang sama. Oleh itu, baki 90 lot ini dikira dengan kadar internet.

Situasi 2

Dalam situasi ini pula, ia boleh terjadi semudah membeli dan menjual dengan bilangan yang tak sama. Oleh itu, M+ akan mencari bilangan saham yang boleh dipadankan antara belian dan jualan, bakinya dikira sebagai kadar internet.

Contoh:
 Beli 100 lot, jual 90 lot dalam hari yang sama

Tarikh

Lot

Transaksi

Kadar Broker

31 Jan 2020

100

Beli

0.05% (intraday) dan 0.08% (internet)

31 Jan 2020

90

Jual

0.05% (intraday)

Penjelasan:
 Dalam situasi di atas, transaksi 90 lot dari 100 lot belian akan dikira sebagai intraday yang berpadanan dengan 90 lot jualan. Baki lagi 10 lot dari belian tadi akan dikira pada kadar internet.

Adakah kadar ini meningkatkan kos?

Mungkin ada yang merasakan kadar ini menjadikan kos broker lebih tinggi, mungkin juga ada yang tidak merasakan begitu. Sekiranya anda pertama kali mengalami kes dikenakan kadar intraday dan internet seperti contoh tadi, anda perlu tahu bahawa pengiraan ini wujud. Oleh itu, anda boleh menguruskan jualan dan belian mengikut pengiraan kadar yang diguna pakai oleh broker.

Sekiranya anda berdagang secara aktif dalam sehari pula, anda sebenarnya boleh dapatkan penjimatan dengan kaedah pengiraan ini. Sebagai contoh, sekiranya belian hari ni dijual pada hari pasaran lain, anda akan dikenakan kadar internet (0.08%) pada kedua-dua hari tersebut. Namun, sekiranya kedua-dua jualan dan belian dibuat pada hari yang sama, anda bayar pada kadar yang lebih rendah. Anda cuma perlu pastikan dagangan dibuat dengan jumlah belian dan jualan yang sama banyak.

Bolehkah anda
deactivate
 kadar intraday?

Sekiranya anda melihat kadar intraday ini menambahkan kadar transaksi, anda boleh hubungi remisier anda untuk
deactivate
 kadar ini. Namun, anda tidak lagi dapat menikmati kadar intraday sekiranya anda beli dan jual secara intraday. Anda boleh gunakan calculator dalam
page ini
 untuk buat pengiraan intraday.


Pengurusan Risiko, Emosi dan Duit

Ramai yang memberi fokus yang sangat besar pada saham apa nak dibeli, strategi apa yang okay dan cari komen berkaitan saham. Bila dah jumpa saham nak beli, dan harga saham turun, terus kita taktau nak buat
apa. Kita pernah dengar "cut loss" tapi bila nak tekan "sell" tak mampu. Kenapa semua ini terjadi?
Sebabnya ialah tiada fokus pada elemen yang lebih penting dalam saham iaitu 3 jenis pengurusan utama:

1. Pengurusan Risiko (R)
2. Pengurusan Emosi (E)
3. Pengurusan Duit (D)

Mari kita bincangkan satu persatu di bawah.
Pengurusan Risiko
Pelabur perlu mengetahui risiko melabur dalam saham berbanding membiarkan duit dalam tabung haji, risiko memilih short term berbanding long term, risiko memilih saham 20 sen berbanding RM2.00, risiko membeli
warrant berbanding saham, risiko membeli 1 saham berbanding membeli 5 saham dan risiko tidak "cut loss" atau jual tanpa strategi.
Selepas memahami risiko yang bakal dihadapi, baru lah pelabur boleh membuat keputusan dengan lebih bijak. Contoh soalan yang pelabur kena tanya, "Berapa saya sanggup loss untuk mendapat
keuntungan yang besar?".
Pengurusan Emosi
Emosi memainkan peranan paling penting dalam saham. Selepas mengetahui kepentingan "cut loss", agak sukar untuk pelabur menjual saham kerana terfikirkan apa akan jadi kalau saham naik.
Apa-apa keputusan perlu dibuat sebelum membeli saham, bukan selepas membeli saham.
Ada yang terlalu emosi sampai bila harga da naik banyak baru nak beli. Bila strategi kata BUY, tak nak tekan BUY sebab tak yakin, tapi bila harga da naik barulah rasa nak tekan BUY. Itu bukan follow strategi,
tetapi follow emosi. Lawan emosi ialah strategi.
Pengurusan Duit
Tanpa modal, memang tak boleh melabur. Dah ada modal, kena pandai agihkan ke dalam beberapa saham. Masuk satu saham saja boleh, tapi akan terkena ujian emosi. Jadi kena "diversify" ke dalam 2-5 saham.
Eh, technical analysis pun kena diversify ke? Saya akan kupas bab ni dalam topik akan datang.
Berapa modal minimum? Kalau nak long term, serendah RM500 da boleh masuk bulan2. Kalau nak mid term, RM1000 keatas. Short term pula RM2000 keatas. Apa-apa pun gunakan
kalkulator iSaham
 untuk tengok untung ke tak selepas dikira brokerage fee.
Pengurusan Lain-lain
Banyak lagi pengurusan kena buat sebenarnya. Pengurusan minda ("mindset") - untung hari-hari vs untung bulan-bulan, dan jangan mudah terpedaya dengan gimik marketing. Pengurusan masa pun penting
juga, kalau 24 jam tengok saham, tapi untung bulanan atau tahunan rendah sangat, susah juga tu. Lebih baik spend 15-30 minit sehari, tetapi untung berbaloi dengan masa yang digunakan. Orang kata, duit buat duit.
Jom kita salurkan fokus pada pengurusan risiko, emosi, duit, mindset, masa dan lain-lain yang sebenarnya merupakan sebahagian besar daripada setiap keputusan pelaburan kita.


Penjanaan Kuasa Hidroelektrik Melalui Empangan Terbesar di Dunia

Air dan elektrik merupakan salah satu utiliti asas bagi keperluan penduduk di dunia. Pertambahan penduduk dari semasa ke semasa menyebabkan penggunaan air dan elektrik juga akan meningkat. Hal ini menyebabkan negara di dunia mula mencari alternatif seperti pembinaan empangan untuk memenuhi keperluan ini. Menjelang abad ke-20 terdapat lebih 40,000 buah empangan di seluruh dunia. Dalam post kali ni, kita akan melihat beberapa buah empangan hidroelektrik terbesar di dunia.

1. Three Gorges (Sanxia), China - 22.5 GW

Three Gorges telah memegang rekod sebagai empangan hidroelektrik terbesar di dunia yang berupaya menjana tenaga elektrik sebanyak 22.5 GW. Pembinaan ini bermula pada tahun 1993 sehingga tahun 2012 yang melibatkan beberapa fasa pembinaan generator. Ia terdiri daripada 32 unit turbin generator yang berkapasiti 700 MW dan 2 penjana kuasa 50 MW.

Empangan ini mula beroperasi pada tahun 2003 dan turbin terakhir dipasang pada tahun 2012. Ia melibatkan pembinaan sebanyak USD 29 bilion yang terletak di Yichang, Hubei. Loji kuasa Three Gorges telah membekalkan elektrik ke sembilan wilayah dan dua bandar di China seperti Shanghai. Sepanjang tahun, loji ini telah menghasilkan tenaga elektrik sebanyak 85 TWh.

Gambar:
asiafinancial.com

2. Baihetan, China - 16 GW

Selepas berada di kedudukan pertama melalui empangan Three Gorges, China sekali lagi berjaya menyiapkan sebuah lagi empangan yang berupaya menjana tenaga elektrik 16 GW. Empangan ini dikenali sebagai loji hidroelektrik Baihetan dan mula beroperasi pada 28 Jun 2021. Kesannya, negara China telah mengukuhkan kedudukan sebagai pengeluar utama tenaga hidroelektrik melalui empangan di dunia

Selain itu, China juga mempunyai beberapa loji janakuasa hidroelektrik terbesar seperti:

Xiluodu, Jinsha Jiang River- 13.86 GW

Wudongde, Jinsha River - 10.2 GW (dijangka beroperasi pada Disember 2021)

Xiangjiaba, Yangtze River - 6.44 GW

Longtan, Hongsui River - 6.42 GW

Empangan Baihetan ketika masih dalam proses pembinaan. Gambar:
news.cgtn.com

3. Itaipu - 14 GW

Empangan Itaipu terletak di sepanjang Sungai Paran yang bersempadan antara Brazil dan Paraguay. Ia menelan belanja sekitar USD 19.6 bilion yang mempunyai 20 unit turbin yang berupaya menjana kuasa sehingga 14 GW. Pada akhir tahun 2020, Itaipu telah mencatatkan pengeluaran kumulatif sebanyak 2.77 bilion MWh sejak beroperasi tahun 1984.

Apa yang menariknya, empangan terbesar di Brazil ini mencapai ketinggian 196 m lebih tinggi berbanding bangunan 56 tingkat. Loji tenaga hidroelektrik diuruskan oleh Itaipu Binacional untuk memenuhi 15% penggunaan tenaga Brazil dan 85% Paraguay. Itaipu telah menggunakan satu sistem telemetri hidrometeorologi (HTS) untuk mendapatkan data ramalan, pengawasan dan pengendalian. Sistem ini akan memudahkan penerimaan maklumat melalui sensor dan menyampaikan ke loji hidro melalui satelit dan internet.

Gambar:
gihub.org

4. Belo Monte, Brazil - 11.23 GW

Pada asal pembinaan empangan ini dicadangkan pada tahun 1975 dan tertangguh sehingga tahun 1990 disebabkan isu alam sekitar serta mendapat bantahan daripada penduduk setempat. Selepas reka bentuk projek diubah mengikut spesifikasi alam sekitar, akhirnya projek ini mendapat kelulusan daripada Kerajaan Brazil pada 2010.

Empangan Belo Monte ini terletak di Sungai Xingu, berhampiran dengan hutan Amazon, Brazil. Pada bulan November 2019, Belo Monte telah mencapai kapasiti maksimum selepas pemasangan jana kuasa yang ke-18. Empangan ini telah dikendalikan oleh Norte Energia selama kontrak 35 tahun. Tenaga hidro ini berupaya membekalkan tenaga elektrik kepada 60 juta penduduk di Brazil bersamaan 10% daripada jumlah permintaan kapasiti elektrik negara.

Empangan Tucurui, Sungai Tocantins - 8.37 GW

Empangan Santo Antonio, Sungai Madeira - 3.15 GW

Gambar:
scidev.net

5. Guri, Venezuela - 10.2 GW

Empangan ini juga dikenali sebagai
Simon Hydroelectric Plant
 yang dibiayai oleh Kerajaan Venezuela dan Bank Dunia. Empangan ini berukuran panjang 7.42 kilometer dan berketinggian 162 meter yang menghasilkan 10.2 GW. Lokasinya terletak di Sungai Caroni, Bolivar, Venezuela. Pembinaan loji janakuasa Guri dilaksanakan pada awal 60-an yang bertujuan mengurangkan jumlah tenaga yang dihasilkan daripada bahan bakar fosil.

Loji tenaga hidroelektrik Guri telah membekalkan kira-kira 50,000 GW/h tenaga kepada penduduk Venezuela setiap tahun. Pengeluaran ini meliputi 80% bekalan elektrik negara datangnya dari loji ini. Oleh sebab itu, kerajaan Venezuela telah melaksanakan program pemodenan selama 30 tahun untuk meningkatkan tahap kecekapan dengan meningkatkan sistem kawalan dan penambahbaikan teknologi di loji.

Gambar:
dialogochino.net

6. Grand Coulee, USA - 6.8 GW

Grand Coulee merupakan empangan hidroelektrik struktur konkrit terbesar di Amerika Syarikat berketinggian 167.6 meter dan panjang 1,592 meter. Ia dibina pada tahun 1933 sehingga 1942 dan terletak di Sungai Colombia timur laut Bandar Coulee. Empangan ini telah memegang rekod sebagai empangan konkrit terbesar sehinggalah diatasi oleh empangan Three Gorges pada tahun 2009. Three Gorges berukuran tiga kali ganda besar berbanding Grand Coule.

Keseluruhannya, empangan ini mempunyai empat loji janakuasa. Dua loji janakuasa mula beroperasi pada tahun 1941 yang dikenali Loji Tenaga Kiri dan Loji Tenaga Kanan. Tenaga elektrik yang dihasilkan ini dibekalkan kepada beberapa kawasan di Amerika Syarikat antaranya, Idaho Nevada, Washighton, California, Colorado dan lain-lain. Empangan ini mampu menghasilkan tenaga elektrik 6.8 GW yang diuruskan oleh
 United States Bureau of Reclamation (USBR)
.

Gambar: usbr.gov

Perbandingan di Malaysia

Empangan di Malaysia mula bertapak sejak tahun 1920. Pada ketika itu, empangan Chenderoh merupakan empangan tertua di Malaysia yang bertujuan menjana tenaga hidroelektrik untuk kawasan Lembah Kinta. Faktor geografi yang berbukit-bukau telah memberi kelebihan kepada pembinaan beberapa empangan di Malaysia. Kini terdapat lebih 100 buah empangan yang dibina di Malaysia yang mempunyai pelbagai fungsi seperti jana elektrik, sumber bekalan air, tebatan banjir dan pusat rekreasi.

Umumnya, Malaysia mempunyai sebuah empangan hidroelektrik terbesar di rantau Asia Tenggara iaitu Empangan Bakun, Sarawak. Empangan Bakun mula beroperasi pada tahun 2011 dengan kapasiti tenaga elektrik sebanyak 2.4 GW. Apa yang menariknya, empangan ini merupakan empangan batu bata konkrit ketiga tertinggi di dunia yang berketinggian 205 meter dan 16.75 juta isi padu air. Ia dimiliki dan dikendalikan oleh Sarawak Energy Berhad (SEB) sejak tahun 2017 dan menyumbang kepada Koridor Tenaga Diperbaharui Sarawak (SCORE).

Antara beberapa empangan hidroelektrik lain yang beroperasi mengikut penjanaan kuasa elektrik tertinggi di Malaysia:

Empangan Murum Dam, Sarawak - 944 MW

Empangan Pergau, Kelantan - 600 MW

Empangan Sultan Mahmud, Terengganu (Empangan Kenyir) - 400 MW

Empangan Ulu Jelai, Cameron Highlands - 372 MW

Empangan Temenggor, Perak - 348 MW

Antara syarikat yang terlibat sebagai kontraktor atau pengurusan adalah Jabatan Saliran Negeri,
TNB
,
MFCB
,
Ho Hup
,
WCT
 dan beberapa buah syarikat yang lain. Sektor berkait dengan perkhidmatan empangan yang boleh diperhatikan:

Power Utilities

Water Utilities

Electricity

Empangan Bakun di Sarawak. Gambar:
hydropower-dams.com


Penjelajahan Melalui Pelancongan Angkasa Bukan Perkara Mustahil

Penjelajahan ke angkasa lepas sudah menjadi impian terutamanya bagi golongan kanak-kanak. Pasti ada antaranya yang ingin menggapai bintang di angkasa. Eksplorasi dan penempatan di angkasa bukanlah perkara mustahil, malah seorang jutawan dari Amerika, Dennis Tito telah membuktikan menjadi pelancong pertama di dunia. Denis telah menghabiskan masa selama seminggu di ruang angkasa setelah mengunjungi Stesen Angkasa Antarabangsa melalui
Russian Space Agency
.

Konsep pelancongan angkasa dianggap sebagai pelik dan kedengaran seakan dongeng dalam cerita sains fiksyen. Namun semua perkara ini bakal menjadi realiti dan nyata. Beberapa syarikat terkemuka giat menjalankan penyelidikan dan pembangunan industri teknologi angkasa untuk merealisasikan impian ini.

Blue Origin

Blue Origin adalah salah satu syarikat perniagaan aeroangkasa yang menumpukan penerbangan pelancongan angkasa. Syarikat ini berpusat di Kent, Washington yang diasaskan oleh Ketua Pegawai Eksekutif (CEO) Amazon
Jeff Bezos
. Mengikut konsep dan idea yang dinyatakan oleh Blue Origin, ia akan menumpukan perjalanan pergi dan balik dalam jangka masa pendek. Pada peringkat permulaan, pelancong akan berlepas secara menegak dengan menggunakan roket New Shepard ke ruang angkasa.

Kos Penerbangan
: USD 200,000 sehingga USD 300,000 seorang

Pakej Ditawarkan
:

Menikmati pemandangan ruang angkasa dan bumi

Pengangkutan
: New Shepard

New Shepard telah direka dan menjalani ujian pelepasan sebanyak 16 kali sejak diperkenalkan pada tahun 2015. Roket ini berupaya membawa penumpang mencapai ketinggian lebih daripada 340,000 kaki (lebih 100 kilometer). Pada penghujung roket tersebut, terdapat kapsul penumpang yang dapat memuatkan sehingga enam orang. Dipendekkan cerita, dalam kapsul tersebut dilengkapi tingkap yang luas dan tempat duduk premium serta selesa. Apabila berada di ruang angkasa, pelancong dapat menikmati pemandangan Bumi yang menakjubkan.

Pada peringkat seterusnya, kapsul ini akan menghabiskan masa beberapa minit dalam graviti sifar sebelum kembali ke Bumi. Semasa perjalanan pulang ke bumi, roket dan kapsul digunakan kembali. Akhirnya roket tersebut akan mendarat secara menegak menggunakan alat kawalan set
parachutes.

Gambar:
 blueorigin

Orion Span

Orion Span merupakan sebuah syarikat pelancongan ruang angkasa yang berpengkalan di California, Amerika Syarikat yang ditubuhkan oleh Frank Bunger. Orion telah menjalankan dan mengumumkan sebuah rancangan sebuah stesen angkasa yang komersial serta premium. Stesen ini akan berfungsi sebagai sebuah hotel yang mampu memuatkan sehingga enam orang dalam sesuatu tempoh masa meliputi empat orang pelancong dan dua orang krew operasi. Hotel premium ini dikenali sebagai
"The Aurora Space Station".

Kos Tempahan Hotel
: USD 8.4 juta

Pakej Yang Ditawarkan
: Menginap selama 12 hari di hotel
"The Aurora Space Station"
 selepas menjalani latihan selama 3 bulan.

Walaupun masih dalam perancangan, Orion telah berjaya menjual beberapa tempahan hotel dalam beberapa bulan. Jumlah kos tempahan dikenakan sebanyak USD 8.4 juta (RM 34.5 juta) bagi seorang penumpang. Pada masa ini, Orion Span mengatakan pihaknya berharap dapat memberikan perkhidmatan kepada pelanggan pertama yang membuat pembayaran ke Stesen Angkasa Aurora pada tahun 2022.

Namun disebabkan kekurangan dana, projek ini terpaksa ditamatkan. Hal ini menyebabkan, Orion terpaksa memulangkan semula deposit USD 80,000 yang telah dibayar oleh para pelanggan. Melalui laman web rasmi pihak Orion mengucapkan terima kasih atas sokongan selama ini. Sekiranya projek ini dilaksanakan,
The Aurora Space Station
 akan menjadi hotel pertama di ruang angkasa.

Gambar:
space.com

Virgin Galactic

Virgin Galactic merupakan salah satu syarikat penerbangan angkasa yang berasal dari Amerika kepunyaan Virgin Group. Syarikat ini diasaskan oleh usahawan terkemuka Sir Richard Branson yang sebelum ini telah mengasaskan beberapa buah syarikat antaranya Virgin Group, Virgin Atlantic dan Virgin Orbit.

Harga Tiket Penerbangan:
USD 200,000 sehingga USD 250,000

Pasaran Saham
: Didagangkan di Nasdaq menggunakan nama "SPCE"

Pengangkutan:
White Knight Two, VSS Imagine, Inspire

Idea penubuhan ini telah diasaskan oleh Richard untuk mengembangkan penerbangan komersial kapal angkasa. Syarikat ini akan menyediakan perkhidmatan melalui tiket penerbangan ke angkasa kepada pelancong luar angkasa melalui beberapa buah model kapal terbang seperti White Knight Two, VSS Imagine, Inspire. VSS Imagine akan melancarkan penerbangan ujian menjelang Mei 2021. Kini hampir seramai 600 orang dari 60 buah negara telah membayar deposit penerbangan.

Sehingga kini, Galactic telah menerima jumlah deposit sebanyak USD 80 juta (RM340 juta). Hal ini menyebabkan, potensi pendapatan syarikat meningkat sehingga USD 120 juta (RM510 juta). Menurut Galactic, penerbangan ini akan mengambil masa 90 minit dan mampu mencapai melebihi paras ketinggian 272,000 kaki. Untuk memberikan pemandangan yang menarik, VSS Imagine dilengkapi pelbagai tingkap yang luas. Terutamanya, ketika graviti berada di tahap sifar, ini membolehkan para penumpang bergerak bebas dan melihat pemandangan di ruang angkasa.

VSS Imagine merupakan salah satu pengangkutan angkasa yang akan digunakan. Gambar:
virgingalactic.com

SpaceX

Apabila sebut sahaja mengenai SpaceX pasti kita akan mengenali mengenai pengasasnya,
Elon Musk
 yang merupakan seorang jutawan yang memiliki beberapa buah syarikat seperti Tesla dan The Boring Company. SpaceX adalah salah satu syarikat aeroangkasa terkemuka di dunia yang berpengkalan di Hawthorne, California di Amerika Syarikat.

Pakej Ditawarkan
: Penjelajahan ke Bulan dan Marikh.

Info
:

SpaceX salah satu syarikat swasta yang dipilih oleh NASA untuk mendaratkan manusia di bulan.

Pengangkutan
: SpaceX Starship

Elon Musk memperkenalkan kapal angkasa kapsul Crew Dragon V2 pada tahun 2014. Gambar: cnet.com

Disebabkan timbulnya inspirasi dalam perniagaan pelancongan ruang angkasa, SpaceX telah merancang dalam jangka masa panjang berhasrat untuk tidak hanya menempatkan manusia di Marikh. Malah ingin mewujudkan penempatan manusia tinggal secara tetap di planet ini. SpaceX belum mengumumkan strategi penetapan harga rasmi untuk penjelajahan ke bulan atau Marikh serta syarikat ini belum mempunyai senarai menunggu yang aktif.

Pada tahun 2018, Elon Musk menyatakan jutawan daripada Jepun Yusaku Maezwa telah membeli slot penjelajahan seramai 8 orang ke bulan. SpaceX tidak menyatakan jumlah pembayaran tersebut, tetapi ia melibatkan pembayaran yang tinggi. Pada awal Bulan Mac Yusaku telah membuka permohonan dan berkongsi link di Twitter kepada orang ramai yang berminat menemaninya ke Bulan.

Misi ini akan dikenali
"DearMoon"
dan bakal menjelajah pada tahun 2023. Pemohon hanya perlu memohon tanpa melibatkan sebarang pembayaran. Penjelajahan ini akan menggunakan kapal SpaceX Starship yang masih dalam pembangunan.

Jutawan Jepun Yusaku Maezawa bersama Elon Musk. Gambar: businessinsider


Perangkap Kewangan

Anda telah berjaya dapatkan gaji pertama. Dah berjaya peroleh pendapatan sendiri. Pertama kali akaun simpanan anda melebihi RM 3000. Namun, di akhir bulan, anda dapati duit beribu-ribu ini tetap tak mampu menampung perbelanjaan anda. Tiba-tiba baki simpanan anda sifar, dan anda perlu menunggu seminggu lagi untuk dapatkan gaji seterusnya. Lebih membimbangkan lagi, anda telah mendapat notis pembayaran hutang kad kredit, hutang rumah dan kereta.

Situasi di atas ini sangat merisaukan kerana ia berlaku dalam kalangan anak-anak muda bekerja hari ni, bahkan mereka yang berjawatan tinggi pun menghadapi situasi sama. Bagaimana situasi ini boleh berlaku? Mengapa tiba-tiba kewangan disedut begitu cepat? Jom kita analisis perangkap-perangkap kewangan yang kerap berlaku tanpa kita sedari.

Hutang kereta

Anda memiliki motosikal untuk berulang-alik dari rumah sewa ke tempat kerja. Setelah beberapa bulan bekerja, anda dapati ramai rakan sekerja anda menaiki kereta untuk ke tempat kerja. Anda pun rasa kecil hati dan ingin membeli kereta. Hujung bulan, anda terus ke Perodua, Honda, Proton, dan mengambil keputusan untuk buat hutang kereta bagi membeli kereta baharu. Inilah perangkap kewangan pertama.

Tanya diri anda, adakah prestasi kerja anda terkesan dengan anda menaiki motosikal berbanding kereta? Rakan sekerja anda tahu tangga gaji anda, mengapa nak puaskan hati mereka? Adakah kereta terpakai tak cukup untuk diri anda?

Kebanyakan orang, memerlukan kenderaan untuk bergerak dari satu kawasan ke kawasan lain. Maka, jika anda telah mempunyai motosikal yang memenuhi tujuan itu, tak perlulah anda membeli kereta pula.

Jika anda betul-betul memerlukan kereta atas sebab-sebab yang penting, tanya diri anda, adakah kereta terpakai mampu memenuhi keperluan tersebut? Jika ya, maka carilah kereta terpakai. Ingat, jika anda membeli kereta baharu, nilai kereta tersebut akan susut 5% - 10% sebaik sahaja anda lakukan pemanduan pertama.

Jika anda perlu berhutang membeli kereta, pastikan anda mengira terlebih dahulu komitmen bulanan yang perlu dibayar, dan tolakkan siap-siap komitmen tersebut dari duit gaji anda. Jika anda mampu, teruskan. Jika anda ragu-ragu, fikir masak-masak sebelum berhutang.

Hutang rumah

Tempat tinggal adalah salah satu daripada tiga keperluan asas untuk hidup. Setelah anda bekerja, pasti anda mengidamkan rumah sendiri. Anda mahu hidup bahagia bersama keluarga di rumah idaman anda. Namun, tidak semua mencapai impian tersebut walaupun telah memiliki rumah sendiri. Ini kerana mereka telah terperangkap dengan hutang rumah. Bagaimana hal ini boleh berlaku? Jom kita fikirkan.

Hartanah merupakan satu pelaburan yang cukup popular beberapa dekad lalu. Golongan-golongan yang berumur 50 tahun ke atas, akan menasihati anak-anak mereka untuk terus membeli rumah sebaik sahaja mendapat pekerjaan. Alasannya, harga rumah akan sentiasa naik, dan boleh dapatkan pendapatan bulanan daripada sewaan rumah. Namun, realiti hari ini berbeza dengan 20 tahun lalu.

Tanya soalan berikut pada diri anda, adakah anda perlu membeli rumah atau cukup sekadar menyewa? Jika anda membeli rumah, adakah anda dapat jamin bahawa anda akan kekal bekerja di kawasan tersebut? Atau anda mungkin sahaja akan berhenti atau dihentikan kerja dan perlu berpindah ke tempat lain?

Jika anda tak yakin akan kekal bekerja di lokasi bekerja, elakkan dari berhutang membeli rumah di kawasan tersebut. Carilah rumah sewa yang sesuai dengan pendapatan bulanan anda. Jika anda yakin anda dapat kekal bekerja sehingga hari tua di tempat sama, maka hitunglah komitmen bulanan yang perlu dibayar dan tempoh pembayaran tersebut. Elakkan daripada meninggalkan hutang kepada keluarga anda pula.

Kad kredit

Kita semua mahu berbelanja bagi memenuhi keperluan dan kehendak kita. Namun kadangkala, pendapatan bulanan kita tak mencukupi. Kemudian, bank pula mengiklankan kad kredit yang membolehkan kita berbelanja melebihi daripada pendapatan bulanan. Nak ambil ke tidak?

Jangan ambil jika anda tak mampu bayar jumlah hutang kad kredit setiap bulan. Tak dinafikan, kad kredit mempunyai kebaikannya tersendiri untuk memudahkan perbelanjaan kita. Namun kad kredit ini seperti api, jika kita mengawalnya, ia akan membakar kewangan kita.

Gunakan kad kredit jika anda yakin anda dapat membayar keseluruhan hutan kad kredit anda di hujung bulan. Elakkan dari menggunakan kad kredit, dan sekadar membayar pada jumlah minimum perlu dibayar. Perangkap kad kredit adalah pada faedah yang dikenakan. Jika anda lewat bayar, jumlah hutang anda bukan sekadar hutang yang anda pinjam, tetapi anda perlu membayar faedah apabila lewat membayar, atau tidak membayar sepenuhnya.

Skim cepat kaya

Kerap kali kita dengar tentang skim cepat kaya yang menipu, tersungkur dan pengasasnya membawa lari segala wang pelaburan. Walaupun pelbagai nasihat telah diberikan, masih ramai yang terjebak dalam skim ini. Masalah utama adalah untuk mengenali skim cepat kaya ini. Ramai yang menyertai skim cepat kaya tanpa mengetahui bahawa skim itu adalah skim cepat kaya. Jadi, bagaimana cara kita mengenali skim cepat kaya?

"Too good to be true"

Skim cepat kaya ini biasanya menawarkan sejenis pelaburan yang hampir mustahil iaitu pelaburan yang memberi pulangan sangat tinggi, tetapi risikonya sangat rendah. Pelaburan seperti ini, sama ada wujud unsur penipuan, atau ia tidak bertahan lama. Jika agen skim-skim ini membuktikan kepada anda akan pulangan yang besar-besar dengan risiko kecil, yakinlah, pelaburan tersebut tak akan bertahan lama pun.

Ejen show-off

Tanya pada diri anda, adakah orang yang benar-benar kaya seperti Elon Musk dan Mark Zuckerberg menayangkan kekayaan mereka untuk mengajak orang lain menyertai mereka? Sudah pastilah tidak. Jika agen yang menunjuk-nunjuk ini tak dapat buktikan sumber kekayaan mereka, kebarangkaliannya, andalah tempat mereka melombong duit. Sumber harta mereka adalah dari kocek anda.

Tidak berdaftar

Syarikat pelaburan mereka ini tak berdaftar dengan suruhanjaya sekuriti, atau mana-mana badan penguat kuasa di Malaysia atau antarabangsa. Jika mereka mengatakan bahawa syarikat tersebut berpangkalan di luar negara, cuba anda semak, siapakah pelabur-pelabur mereka, adakah dari negara tersebut, atau kebanyakannya dari Malaysia?

Perangkap-perangkap kewangan, tidak terhad kepada tiga ini sahaja. Banyak lagi perangkap-perangkap yang wujud di luar sana yang bukan sahaja memerangkap rakyat marhaen seperti kita, tetapi telah memerangkap institusi-institusi besar. Oleh itu, berhati-hatilah dalam menguruskan kewangan anda.


Perjanjian Sistem Bretton Woods

Perjanjian Bretton Woods merupakan satu perjanjian yang bertujuan mereformasikan sistem pasaran monetari kewangan dunia. Perjanjian ini terjadi apabila munculnya zaman kemelesetan ekonomi selepas berlakunya peperangan dunia kedua. Ia dibincangkan dengan mendapatkan kata sepakat persetujuan pada bulan Julai 1944.

Kata sepakat ini melibatkan 44 buah negara di seluruh dunia yang mewakili 730 delegasi. Ia dilaksanakan sempena persidangan "
United Nations Monetary and Financial Conference" yang
 diadakan di Bretton Woods, New Hampsire. Oleh sebab itulah, perjanjian ini dikenali sebagai "Perjanjian Bretton Woods".

Gambar: Wikipedia

Hasil daripada persidangan tersebut tercetuslah sistem Bretton Woods dan ia digunakan bermula dari tahun 1944 sehingga tahun 1971 iaitu selama 27 tahun. Tempoh itu dikenali sebagai Era Bretton Woods.

Perjanjian ini telah menggantikan penggunaan emas dengan dolar Amerika sebagai mata wang antarabangsa. Perlaksanaan ini akan menjadikan negara Amerika sebagai kuasa utama dalam ekonomi dunia. Selepas perjanjian ini dipersetujui, Amerika adalah satu-satunya negara yang mampu mencetak dolar. Dalam perjanjian itu, negara-negara yang terlibat akan melaksanakan dan mengekalkan kadar pertukaran tetap antara mata wang mereka dengan dolar Amerika Syarikat (AS).

Bagaimana sistem ini beroperasi?

Secara prinsipnya, sistem Bretton Woods masih mengekalkan emas sebagai nilai asas mata wang dan atas kadar tukaran tetap. Ia juga dikenali sebagai sistem pancangan boleh ubah (Miltiades Chacholiades 1973). Dalam sistem ini sesebuah negara akan menetapkan nilai mata wangnya pada emas atau pada dolar Amerika Syarikat pada satu kadar yang disebut nilai tara.

Pemilihan nilai mata wang dolar AS sebagai kadar pertukaran tetap disebabkan Amerika Syarikat mempunyai 3/4 daripada bekalan emas yang ditawarkan di dunia. Tiada mata wang yang lain yang mempunyai emas yang mencukupi untuk dijadikan sebagai nilai tara (tambatan). Pengenalan Bretton Woods, sedikit demi sedikit berlakunya perubahan dari standard emas kepada penggunaan dolar AS.

Nilai emas yang ditetapkan adalah pada harga USD 35 untuk seauns (28.35 gram) berat emas yang menjadi asas nilai sesuatu mata wang. Dolar Amerika Syarikat bebas ditukar dengan emas apabila dituntut. Jika negara yang menetapkan mata wangnya pada dolar AS ingin mendapatkan emas, negara itu harus menukarkan mata wangnya kepada dolar AS terlebih dahulu

Secara umumnya, sistem ini beroperasi dengan menjadikan emas sebagai nilai asas mata wang untuk kadar pertukaran tetap. Kesannya, nilai dolar AS semakin meningkat berbanding dengan nilai mata wang lain.

Tertubuhnya IMF dan IBRD

Melalui perjanjian ini, telah lahirnya Bank Dunia
(World Bank)
 yang pada ketika itu dikenali sebagai IBRD. Selain itu, Dana Kewangan Antarabangsa (IMF) juga diperkenalkan. Ia diumumkan secara rasmi pada bulan Disember 1945 yang merupakan sebuah organisasi yang diwujudkan dan disokong oleh Amerika Syarikat. Ia bertanggungjawab dalam memantau aktiviti perdagangan dan pembiayaan kewangan antarabangsa.

Tujuan IMF ditubuhkan untuk memantau kadar pertukaran dan mengenal pasti negara-negara yang memerlukan dana kewangan antarabangsa. Sistem Bretton Woods tidak akan berfungsi tanpa IMF. Manakala,

IBRD iaitu singkatan kepada (
International Reconstruction and Development)
 dibentuk untuk memberikan pinjaman dan dana kepada negara-negara Eropah yang hancur akibat Perang Dunia II.

Walaupun Sistem Bretton Woods dibubarkan pada tahun 70-an, IMF dan Bank Dunia tetap menjadi tunjang penting dalam pertukaran mata wang antarabangsa pada masa kini.

Bermulanya Zaman Kejatuhan

Pada tahun 1971, negara Amerika Syarikat telah mengalami stagflasi iaitu gabungan antara inflasi dan kemelesetan sehingga menyebabkan berlakunya pengganguran serta pertumbuhan ekonomi yang rendah. Secara tidak langsung telah memberi kesan kepada nilai mata wang dolar AS. Hal ini disebabkan penawaran nilai dolar AS yang mengalir dalam transaksi semakin meningkat berbanding permintaan. Kesannya nilai mata wang AS telah merosot.

Pada ketika itu, Presiden Nixon cuba mengawal dengan menurunkan nilai dolar AS dengan nilai emas. Nixon telah menurunkan nilai dolar kepada 1/38 auns emas, kemudiannya menjadi 1/42 auns emas. Namun pelan penurunan nilai ini tidak berhasil dan menemui jalan kegagalan. Pada 15 Ogos 1971, Nixon telah mengambil keputusan untuk menamatkan sistem Bretton Woods dengan menghentikan pertukaran nilai dolar AS dengan emas.

Keratan akhbar disebalik krisis ekonomi yang berlaku di Amerika Syarikat. Gambar:
marctomarket

Tindakan ini dilaksanakan untuk mengelakkan negara-negara dalam anggota perjanjian Bretton Woods menuntut jumlah emas rizab yang sama seperti dalam perjanjian sebelum ini. Sekiranya ini berlaku, negara Amerika Syarikat akan jatuh muflis disebabkan kegagalan menunaikan janji.

Natijahnya, apabila berlakunya keruntuhan sistem ini telah menyebabkan tiada pengawalan harga terhadap pertukaran nilai emas. Sampai satu tahap, nilai emas telah meningkat sehingga mencecah USD 120 per auns emas di pasaran bebas.


Perkara di Rumah yang Ingatkan Kita Pada Saham

Sama ada kita bekerja atau tidak, ada banyak aktiviti di rumah yang sebenarnya boleh dikaitkan dengan saham. Minum air, ada syarikat di sebalik kordial minuman tu. Nak masak, kita ambil periuk kuali. Ada juga saham syarikat di sebalik periuk kuali tu. Dari pagi sampailah malam, di sebalik aktiviti yang kita buat tu ada macam-macam syarikat yang sebenarnya kita boleh kaitkan.

Perabot

Bangun pagi, tahu-tahu je kita bangun atas katil, walaupun mungkin semalam tertidur atas lantai. Dah bangun, bersiap-siap memakai baju dari almari. Lepas tu nak buat kerja kita kena ada meja. Nak makan pula ada meja makan. Nak tengok TV pula ada sofa dan kabinet TV. Macam-macam perabot yang boleh ada dalam rumah ni. Di Malaysia, ada banyak juga syarikat yang mengeluarkan perabot-perabot ini. Antaranya,
Hevea
,
Lii Hen
,
Sern Kou
,
Poh Huat
 dan
sebagainya
.

Gambar: Sern Kou

Periuk

Ada hari kita pesan makanan dari kedai. Ada hari pula kita masak. Nak masak kenalah ada periuk kuali. Mungkin anda ingat tak ada saham berkaitan periuk yang tersenarai di Bursa tetapi, rupanya ada. Antara syarikat tersebut adalah
Ni Hsin
 dan
Cam Resources
.

Perkakas rumah

Kita juga perlukan perkakas rumah untuk pelbagai fungsi dalam kehidupan seharian. Di dapur, kita perlukan peti ais untuk menyimpan makanan, rice cooker untuk memasak nasi, toaster untuk bakar roti, coffee maker untuk buat kopi dan sebagainya. Di ruang umum, ada yang perlukan penghawa dingin untuk sejukkan rumah. Tak lupa juga kepada kipas, seterika dan sebagainya sebagai kelengkapan bilik. Antara syarikat tersenarai yang mengeluarkan barangan ini ialah
Khind
,
Milux
,
Pensonic
 dan
Panasonic
.

Gambar: Panasonic

Minuman pelbagai Jenis

Kita ni ada macam-macam selera. Kalau cuaca panas, tak cukup dengan minum air kosong
Spritzer
 sahaja. Nak kena ada kordial
F&N
 untuk buat air sarsi, sirap dan sebagainya. Ada juga yang suka minum Nescafe dari
Nestle
, dibancuh dengan susu
Dutch Lady
. Selain syarikat ini, ada lagi pengeluar lain yang mengeluarkan produk minuman segera seperti
Power Root
,
PPB
,
Hup Seng
 dan
sebagainya
.

Internet rumah

Sekarang ni internet dah jadi satu keperluan bagi semua orang. Inilah juga yang mendorong kerajaan melancarkan MyDigital untuk merancakkan lagi capaian data ke seluruh negara. Berbalik pada situasi di rumah, internet bukan sahaja digunakan untuk bekerja, perbincangan video dan sebagainya. Ia juga digunakan untuk hiburan di waktu senggang, berhubung dengan keluarga yang jauh dan sebagainya.

Syarikat yang paling berkait dengan internet rumah ini adalah
TM
 dan
TimeCom
. Mungkin boleh juga kalau nak masukkan
TNB
 dalam senarai ni. Selain itu, syarikat telekomunikasi telefon juga semakin banyak menawarkan perkhidmatan ini. Sebagai contoh,
Axiata
,
Maxis
 dan
Digi
 juga menawarkan pelan internet rumah dengan kerjasama syarikat internet rumah yang disebut tadi (TM terutamanya).

Gambar: Digi


Perkara Perlu Tahu Kalau Nak Convert Rights Issue

Rights issue kebiasaannya dikaitkan dengan sentimen negatif sebab syarikat ingin membangunkan dana dari pelabur awam untuk meneruskan perniagaan. Dalam erti kata lain, pendapatan syarikat ketika ini tidak cukup mantap, kedudukan kewangan juga tidak berada dalam keadaan baik. Namun, pembangunan dana ini juga bertujuan untuk membuat
turnaround
 atau kembali dalam keadaan baik. Saham rights issue ini juga kebiasaannya ditawarkan pada kadar diskaun antara 10% hingga 40% dan mungkin lebih.

Sekiranya anda merasakan terdapatnya peluang di sebalik rights issue ini untuk membuat keuntungan, anda mungkin ingin melanggan saham rights issue ini. Dalam post kali ni, kita akan lihat perkara yang penting untuk melaksanakan proses penukaran rights issue. Post ini adalah sesuai untuk pelabur yang memahami keadaan syarikat yang kemukakan pelaksanaan rights issue, memahami risiko yang terlibat pada syarikat ini dan ingin menambahkan pegangan ke dalam syarikat yang membuat rights issue.

1. Pengumuman syarikat

Pertama sekali, anda perlu lihat pada pengumuman syarikat sekiranya terdapat pelaksanaan rights issue. Anda juga boleh lihat pada
screener upcoming entitlements ini
 untuk melihat syarikat mana yang akan melaksanakan rights issue. Senarai ini boleh dilihat dalam bentuk jadual di bawah kategori Rights Issues. Di bahagian kanan jadual, terdapat ruangan bertajuk Value yang menyatakan nisbah pemberian saham hak (rights share) mengikut nisbah saham baru kepada saham sedia ada.

Gambar: Screener Upcoming Entitlements di bawah Rights Issues, iSaham

Pelbagai pengumuman penting dikeluarkan di laman web pengumuman syarikat di Bursa Malaysia.Link ini juga boleh dicapai melalui link shortcut pada bahagian bawah laman saham di iSaham. Ada dua pengumuman yang anda perlu lihat sebagai rujukan utama. Pengumuman ini bertajuk:

Rights Issue

Important Relevant Dates for Renounceable Rights

Tajuk-tajuk pengumuman ini akan dibincangkan dalam poin nombor 2 dan 3 selanjutnya. Antara yang kita akan bincangkan juga ialah prospektus ringkas, sambutan rights issue dan perbincangan sama ada berbaloi ataupun tidak.

2. Pengumuman Rights Issue

Pengumuman rights issue dari OIB di Bursa Malaysia

Apabila anda membuka pengumuman ini, anda akan lihat beberapa perkara. Kami simpulkan beberapa perkara penting dari pengumuman ini seperti di bawah:

Perkara

Maksud

Ex-Date

Tarikh pelaksanaan rights issue

Rights Issue/Offer Price

Harga unit yang akan diberi (yang juga harga penukaran)

Entitlement

Jenis saham yang akan diberi

Ratio

Nisbah pemberian

Rights Crediting Date

Tarikh saham rights issue dimasukkan ke akaun

Dalam pengumuman rights issue, syarikat akan memberitahu sekiranya mereka akan memberikan saham hak dalam bentuk ordinary rights (OR), preference rights (PR), loan stock rights (LR), atau warrant rights (WR). Maksud untuk saham hak ini diringkaskan dalam jadual di bawah:

Jenis saham hak

Hak untuk

Contoh

OR

Saham biasa

ABC

PR

Saham keutamaan

ABC-PA

LR

Saham pinjaman

ABC-LA

WR

Waran

ABC-WA

Untuk memahami jenis-jenis saham ini, anda boleh baca di link di bawah:

Saham keutamaan dan pinjaman

Waran

3. Pengumuman tarikh penting

Selepas anda menerima saham hak, anda boleh jual atau beli saham tersebut bermula tarikh
Date for commencement
 hingga
cessation of trading of rights
. Prospektus ringkas akan dikeluarkan melalui pos pada
Despatch Date
, namun ia juga boleh didapati lebih awal di laman pengumuman syarikat di Bursa Malaysia.

Acceptance and Payment
 adalah tarikh akhir untuk penerimaan dan pembayaran saham hak. Prosedur ini boleh dibuat melalui
Bursa Anywhere
. Selepas pembayaran, saham hak tadi akan tersenarai pada
Available/Listing Date
 sebagai apa-apa jenis saham yang syarikat ingin berikan seperti di butiran Entitlement di atas tadi.

4. Prospektus ringkas

Penggunaan dana, kadar diskaun dan pelbagai lagi sebab dana ini dibangunkan akan diterangkan dalam prospektus ringkas atau abridged prospectus.

Keratan bahagian penggunaan dana dari prospektus ringkas

Dokumen ini perlu dijadikan rujukan utama kepada keputusan anda sekiranya anda ingin menambahkan pegangan ke dalam syarikat. Pada pemerhatian kami, ia dikeluarkan pada tarikh yang sama dengan Entitlement Date di laman pengumuman syarikat di Bursa Malaysia.

Prospektus ringkas disertakan dengan borang peruntukan saham

Pengumuman ini juga akan disertakan dengan borang NPA (
Notice of Provision Allotments
) dan RSF (
Rights Subscription Form
) untuk tujuan pembayaran penukaran saham. Namun, anda tidak perlu menggunakan borang ini sekiranya anda melanggan rights issue ini
melalui eRights
 di Bursa Anywhere, ATM atau melalui bank secara online.

5. Sambutan langganan Rights Issue

Selepas proses pembayaran rights issue selesai, syarikat akan membuat pengiraan keputusan langganan rights issue. Hari keputusan ini boleh dirujuk pada jadual tarikh penting tadi dengan butiran
Date for announcement of final subscription result
.

Contoh keputusan rights issue OIB

Dari keputusan ini, anda boleh lihat sama ada rights issue yang ditawarkan ini mendapat sambutan atau tidak. Ini dapat berikan anda sebuah gambaran bagaimana penerimaan pelabur terhadap cadangan rights issue ini. Dalam kes OIB di atas, sambutan rights issue ini agak memberangsangkan dengan
over-subscription
 sebanyak 20%.

Sesebuah rights issue hanya boleh dipenuhi sebanyak 100% maksimum mengikut berapa saham baru yang dicadangkan. Dalam proses penukaran, pelabur boleh mengisi
Excess Applications
 untuk mendapatkan baki saham yang tidak dilanggan. Namun, permohonan ini tertakluk kepada pemilihan oleh syarikat di mana asas kebiasaannya adalah untuk mengurangkan kebarangkalian odd lot. Asas pemilihan ini juga akan disebut sekali dengan pengumuman keputusan.

Selepas keputusan dikeluarkan, anda cuma perlu tunggu untuk saham baru ini disenaraikan. Tarikh penyenaraian ini boleh dirujuk pada jadual tarikh di atas tadi pada butiran
Available/Listing Date
.

Pengumuman pelaksanaan rights issue dilengkapkan

6. Berbaloi atau tidak?

Walaupun saham rights issue ini ditawarkan pada kadar diskaun, saham masih boleh menurun lebih rendah dari harga diskaun tadi. Dalam kes kebiasaan, saham akan berlegar di sekitar issue price. Oleh itu, diskaun ini tidak semestinya bermakna anda boleh membuat untung mudah. Di sini, kita akan lihat pergerakan saham Saudee yang telah pun melengkapkan pelaksanaan rights issue baru-baru ni.

Beberapa perkara yang berkaitan dalam pelaksanaan rights issue untuk Saudee dilabelkan seperti dalam gambar. Ketika syarikat mengeluarkan pekeliling untuk rights issue pada 11 Mac, saham mengalami kenaikan luar biasa. Memandangkan sifat saham ini yang agak spekulatif pada masa tersebut, kenaikan ini boleh jadi berkait atau tidak dengan rights issue.

Selepas ex-date, saham hak akan diberikan kepada pemegang saham, diikuti dengan keluaran prospektus ringkas atau
abridged prospectus
 pada 21 Mei. Di sini, pemegang saham boleh pilih sekiranya ingin menambahkan pegangan ke dalam saham ini sebelum membuat komitmen bayaran pada 9 Jun 2021. Pada 23 Jun, saham baru yang ditukarkan dari saham hak mula ditambah ke dalam pasaran.

Dalam kes ini, pelabur mencatatkan keuntungan ketika saham baru ini ditambah ke dalam pasaran kerana membeli saham melalui rights issue ini pada harga RM 0.15 dan harga menaik ke RM 0.16 pada 23 Jun. Terdapat beberapa lagi kes yang kita boleh kaji, antaranya boleh dilihat di bawah:

Saham

Issue Price

Harga apabila tersenarai (Open)

Tarikh Tersenarai

SCOPE

RM 0.175

RM 0.240

27 Julai 2021

PASUKGB

RM 0.100

RM 0.095

21 Julai 2021

SAUDEE

RM 0.150

RM 0.145

23 Jun 2021

TAFI

RM 0.580

RM 0.800

15 Jun 2021

MTOUCHE [NS]

RM 0.100

RM 0.085

10 Jun 2021

OIB

RM 0.680

RM 0.750

2 Jun 2021

HHGROUP

RM 0.200

RM 0.880

17 Mei 2021

Dari sini mungkin kelihatan seperti banyak syarikat yang mencatatkan kenaikan harga saham selepas pelaksanaan rights issue. Namun, ini cuma sebahagian daripada data yang dapat dikumpul untuk rights issue yang terbaru. Selain itu, pergerakan saham selepas penyenaraian juga perlu diambil kira untuk membuat kesimpulan. Realitinya, terdapat pelbagai cabaran yang mungkin akan dirasai sepanjang proses rights issue ini berjalan.

7. Pertimbangan langganan rights issue

Antara pertimbangan yang perlu dibuat untuk melanggan rights issue, pertamanya adalah untuk memikirkan sebaiknya sebelum membuat keputusan membeli saham sebelum ex-date untuk menerima saham hak. Sudah menjadi kebiasaan, perkara yang kita risau selepas membeli saham ialah sekiranya harganya menurun. Lebih-lebih lagi apabila memegang saham rights issue yang biasanya dilihat sebagai negatif mungkin bukan sesuatu yang memberikan ketenangan.

Sekiranya anda tidak melanggan saham hak melalui pegangan saham sebelum ex-date pula, anda perlu fikirkan sama ada untuk membeli saham hak melalui pasaran. Ini akan menjadikan kos langganan rights issue ini menjadi sedikit tinggi berbanding langganan sebelum ex-date.

Selepas anda membuat bayaran untuk langganan rights issue, ia tidak boleh dibatalkan. Anda perlu tunggu sehingga syarikat menyelesaikan pelaksanaan rights issue ini sehingga saham baru ditambah ke dalam syarikat. Sekiranya saham bergerak dalam keadaan downtrend dan jatuh di bawah harga tawaran saham baru, maka harga 'diskaun' tidak memberi apa-apa makna.

Pun begitu, melihat pada jadual kes terbaru rights issue tadi, mungkin sebenarnya ada juga peluang yang tersembunyi. Anda perlu menilai dengan baik kewajaran syarikat melaksanakan rights issue dan strategi mereka dengan dana baru yang akan digunakan.

Untuk menilai sekiranya rights issue ini bagus atau tidak, kita boleh menilai sambutan atau penerimaan pelabur terhadap rights issue syarikat. Sekiranya banyak sambutan dan over-subscribed, mungkin ia sesuatu yang boleh diberikan perhatian. Namun, sambutan rights issue yang over-subscribed hanya akan dapat kita ketahui selepas keputusan langganan dikeluarkan. Dalam kes ini, mungkin saham induk itu sendiri boleh diperhatikan.

Akhir sekali, rights issue ini juga boleh menjadi pisau bermata dua. Boleh jadi memberikan keuntungan, boleh juga merugikan. Sekiranya anda masih baru dalam pasaran saham, pelaksanaan rights issue ini mungkin tidak sesuai dengan anda. Namun sekiranya anda faham risiko yang bakal dihadapi dengan rights issue ini, ia mungkin suatu peluang yang boleh diterokai.


Perkara yang Anda Boleh Tahu dari AGM PPB 2019

PPB ni hot sahamnya. Tempat duduk dalam AGM pun penuh. Maklumlah, berkait rapat dengan Robert Kuok, saudagar paling kaya di Malaysia. Jadi, kali ini kita akan uncover perkara yang anda boleh tahu dari AGM PPB ni.

PPB ni buat apa?

Mungkin ada juga yang belum kenal dengan saham
PPB
 ni. Di sini kami akan tulis sedikit info. PPB adalah syarikat konglomerat yang menjalankan bisnes seperti berikut:

Industri bijian (grain)

Barangan konsumer

Pengedaran filem

Kejuruteraan alam sekitar (environmental engineering)

Hartanah

Sebagai keseluruhan, keuntungan berkurang walaupun revenue meningkat berbanding tahun 2017. Bisnes dikatakan berjalan dengan baik secara keseluruhannya, walaupun menghadapi waktu yang mencabar pada tahun 2018.

Industri Grain

Grain merupakan sebuah kategori besar bijian yang merangkumi gandum, oat, beras, jagung dan sebagainya. Dalam PPB, industri grain ataupun lebih spesifik tepung gandum dijalankan oleh FFM Group. Industri ini adalah penyumbang terbesar revenue dan keuntungan syarikat iaitu sebanyak RM3.15 bil revenue dan RM126 mil keuntungan. BOD juga mengatakan bahawa industri ini pada tahun 2018 adalah competitive dan juga volatile.

Urusniaga GSC

Dua tahun yang lepas, ada berita yang spekulasikan perancangan PPB untuk menjual GSC. Soalan ini kembali timbul dan BOD mengatakan bahawa sekiranya urusniaga (deal) itu bagus, mereka mungkin akan jual. Kebelakangan ini, pengguna dilihat semakin berjimat dan oleh itu idea untuk menjual GSC masuk di akal sekiranya mereka mendapat urusniaga yang sesuai.

Leisure Mall

Salah satu hartanah komersial pegangan PPB iaitu Leisure Mall mengalami kekurangan pengunjung kerana peruncit besar di situ iaitu Giant telah berhenti menyewa. Mereka menjelaskan bahawa peruncit besar yang baru telah pun menandatangani perjanjian untuk menyewa premis. PPB juga memberikan komen bahawa industri shopping mall semakin perlahan dan mencabar iman.

Doorgift

Doorgift yang diberi dalam AGM kali ini ialah barangan PPB yang termasuk roti Massimo, 2 baucer tiket wayang GSC, white coffee, sos thousand island, sabun pencuci baju dan juga shopping bag untuk tapau semua gift tu pulang ke rumah.


Perkara yang Anda Perlu Tahu Tentang Account Summary

Ini adalah soalan yang agak popular kepada pelabur-pelabur baru yang menggunakan M+ Online. Artikel ini akan terangkan kepada anda perkara yang anda perlu tahu tentang Account Summary ni. Secara umumnya, Account Summary akan memberi tahu berapa banyak duit yang anda boleh keluarkan dan berapa banyak yang anda boleh trade.

Dalam Account Summary, ada banyak butiran yang dinyatakan. Namun, ada 2 butiran sahaja yang penting dan bermakna kepada anda dalam summary ni. Dua butiran tadi ialah:

1. Trust account

Jumlah duit yang anda boleh keluarkan daripada akaun. Nilai sebenar akan dicerminkan selepas kesemua butiran T+1 dan T+2 sudah menjadi 0  yang bermakna urusan tertunggak sudah selesai.

2. Available Trading Limit

Butiran yang paling penting yang anda perlu lihat untuk melabur. Ini adalah modal yang anda boleh gunakan untuk beli saham. Nilai ini akan sentiasa dikemas kini selepas setiap transaksi jual beli.

✴✴✴

Kalau anda menggunakan akaun jenis Cash Upfront (seperti kebiasaan untuk client iSaham), anda tak perlu peningkan kepala dengan butiran-butiran yang lain. Penyataan butiran yang lain ini adalah lebih kepada urusan antara broker dan Bursa.

Sekiranya anda menggunakan akaun jenis kontra (jual beli saham secara hutang), barulah butiran lain dalam penyata tadi bermakna kepada anda. Namun, bagi anda yang menggunakan cash upfront, boleh lah lihat pergerakan tunai ke dalam Trust Account. Untuk membantu penjelasan, penyata ni boleh dipecahkan kepada bahagian belian, jualan, dan urusan lain.

Penyata belian

Remaining Purchase Contracts (T+1)

Sehari selepas anda buat belian saham (T+1), nilai belian akan dimasukkan dalam butiran ini. Maksud remaining purchase contract ini ialah berapa nilai yang broker perlu bayar kepada Bursa untuk lengkapkan urusan belian. Kalau nilai ini kembali menjadi 0, bermakna urusan tertunggak sudah selesai, dan nilai asal akan bergerak kepada proses yang seterusnya.

Due for Settlement (T+2)

Dua hari selepas anda buat belian saham (T+2), nilai dari Remaining Purchase Contract akan dimasukkan dalam butiran ini. Ia adalah sama seperti butiran tadi, cuma selepas membuat penyata, broker akan bersedia untuk membuat bayaran kepada Bursa.

Penyata jualan

Remaining Sales Contracts (T+1)

Sehari selepas anda buat jualan saham (T+1), nilai jualan akan dimasukkan dalam butiran ini. Sama juga seperti Remaining Purchase Contracts di atas, cuma kali ni ia adalah nilai yang Bursa perlu bayar kepada broker untuk lengkapkan urusan jualan.

Sales Proceeds Due (T+2)

Dua hari selepas anda buat jualan saham (T+2), nilai dari Remaining Sales Contract akan dimasukkan dalam butiran ini. Sama seperti di atas, cuma selepas membuat penyata, Bursa akan membuat bayaran kepada broker.

Urusan Lain

Due to Forced Selling (>T+2)

Sekiranya anda menggunakan akaun jenis cash upfront, bahagian ini akan sentiasa menunjukkan angka 0. Bahagian ini cuma akan digunakan oleh pengguna akaun kontra/margin.

Contra Gains / Losses (net amount)

Sekiranya anda menjalankan urusniaga jual dan beli pada hari sama, hasil pulangan ini akan dikira dalam butiran ini pada hari berikutnya. Namun, ianya mungkin lebih tepat sekiranya jual dan beli melibatkan saham yang sama pada jumlah saham yang sama.


Perkongsian Penganalisis - Persediaan Ekonomi untuk 2021

Baru-baru ini, Ketua Penganalisis Ekonomi Bank Islam, Dr Afzanizam telah dijemput oleh Bursa Malaysia-i untuk memberikan sedikit perkongsian mengenai ekonomi Malaysia di Twitter. Terdapat banyak input yang boleh diambil dari perkongsian ini yang kami rasakan penting untuk menghadapi cabaran di kala pandemik Covid-19 ini.

Cabaran 2021 - Apakah Persediaan Kita

Slot Bursa Malaysia-i Social Media Takeover ini menampilkan Dr Afzanizam di mana beliau diberikan kawalan untuk menghantar ciapan di akaun
Twitter Bursa Malaysia-i
. Beliau tidak mensia-siakan peluang ini untuk berkongsi pengetahuan yang banyak dengan netizen di Twitter.

"Assalam dan selamat pagi semua. Saya Dr Afzanizam, Ketua Penganalisis Ekonomi Bank Islam Malaysia Berhad. Hari ini saya akan mengulas serba sedikit berkenaan isu-isu ekonomi serta tinjauan bagi tahun 2021.

Seperti yang kita sedia maklum, tahun ini merupakan tahun yang penuh dengan dugaan akibat pandemik Covid-19. Langkah-langkah seperti lockdown dan PKP terpaksa dilaksanakan bagi mengekang penularan wabak tersebut.

Angka KDNK yang merupakan petunjuk utama ekonomi negara menguncup dengan drastik kepada 17.1% pada suku kedua 2020, prestasi terburuk semenjak negara menghadap Asian Financial Crisis pada tahun 1997 dan 1998
— Bursa Malaysia-i (@icm_bursa)
December 3, 2020

Angka KDNK yang merupakan petunjuk utama ekonomi negara menguncup dengan drastik kepada 17.1% pada suku kedua 2020, prestasi terburuk semenjak negara menghadap Asian Financial Crisis pada tahun 1997 dan 1998.

Langkah Menstabilkan Ekonomi

Justeru, pelbagai langkah dilaksanakan bagi menstabilkan ekonomi. Dasar monetari yang merupakan the first line of defense telah digunakan yang mana Kadar Dasar Semalaman (OPR) diturunkan sebanyak 125 mata asas iaitu daripada 3% kepada 1.75%.

Sumber: BNM

Dasar fiskal yang mengembang atau “expansionary fiscal policy” juga dilaksanakan yang mana jumlah rangsangan adalah RM305 billion atau bersamaan 21% daripada KDNK. Ianya melebihi RM67 billion jumlah rangsangan ketika Krisis Sub Prima 2008/2009.

Namun demikian, syarat-syarat kawalan pergerakan telah pun dilonggarkan seawal bulan Mei. Sektor-sektor penting telah mula dibenarkan beroperasi dan sekaligus dapat merancakkan aktiviti ekonomi.

Tanda-tanda pemulihan

Tanda-tanda pemulihan sudah mula kelihatan. Jualan kenderaan pada awalnya merudum kepada 141 unit pada bulan April, kini ia telah mencecah 56,670 unit pada bulan Oktober yang lalu. Kebanyakannya disumbang oleh kenaikan jualan kenderaan penumpang.

Begitu juga data dari PERKESO yang menunjukkan Loss of Employment (LOE) yang pada awalnya melonjak ke paras 18,579 orang bagi bulan Jun, kini telah merosot kepada 8,563 orang pada bulan November. Penempatan pekerjaan juga naik kepada 20,490 pada bulan November.

Meskipun demikian, peningkatan kes Covid-19 pada bulan September memberi gambaran bahawa perjalanan ekonomi kita bukanlah semudah yang disangka.
The known unknown
 itu membuatkan kita sukar untuk membuat sebarang telahan.

Pergerakan ekonomi mempunyai kitaran

Hakikatnya, pergerakan ekonomi mempunyai suatu kitaran. Kalau kita lihat kali terakhir negara kita meleset adalah pada tahun 2009. Sebelum itu, pada tahun 1998 dan 1985. Ini merupakan suatu petunjuk yang harus kita ingat bagi merancang kewangan kita.

"Di dalam Al Quran juga dengan jelas menerangkan kitaran ekonomi didalam surah Yusuf ayat 47, 48 dan 49."

Tujuh tahun pertama kitaran meningkat, kita disaran utk menyimpan. 7 tahun kedua, kitaran menurun dan kita bakal menggunakan simpanan bagi menghadapi masa sukar.

Petanda kemelesetan ekonomi

Dalam konteks semasa, petanda atau signals daripada pasaran bon amat berguna. Yield curve atau keluk pulangan bon di Amerika Syarikat merupakan signals yang terbaik bagi menandakan kedatangan sesuatu kemelesetan ekonomi.

Inverted yield curve berlaku apabila kadar pulangan jangka panjang adalah lebih rendah daripada kadar pulangan jangka pendek. Ini merupakan signal bahawa ekonomi itu mungkin akan berhadapan dengan suasana kemelesetan.

Kebiasaanya ia akan mengambil masa dalam satu hingga dua tahun bagi kemelesetan itu untuk berlaku. Petanda atau signal ini jelas kelihatan pada tahun lalu apabila Inverted Yield Curve ini berlaku di pasaran US Treasury antara Mei dan September 2019.

Namun punca kepada kemelesetan tidak diketahui.

"Pada ketika itu, the usual suspects kepada punca kemelesetan adalah perang perdagangan antara US dan China."

Perkara berkenaan
jangkaan kemelesetan pernah dibincangkan seawal 2018
.

Oleh itu, amat penting utk kita memerhatikan kepada petanda-petanda ini bagi memudahkan kita untuk membuat keputusan yang baik terutamanya keputusan berkenaan berkaitan kewangan dan pelaburan. Sekiranya memang wujud kitaran ekonomi 10 tahun, maka kita perlu membuat persediaan lebih awal.

Jika melihat data seperti the US Federal Fund Rate (FFR) pada 31 Januari 1980, ianya berada pada paras 14%. Sekarang FFR berada pada paras 0.25%. Manakala, Dow Jones Industrial Average (DJIA) pula berada 883.45 mata pada 26 Jun 1980. Skrg 29,883 mata. Maksudnya?

Keperluan untuk bertindak

Maksudnya, kita perlu mengambil risiko utk melabur. Ini adalah kerana pelaburan “selamat” memberikan pulangan yang rendah. Risiko pula adalah sesuatu yang kita tidak tahu atau uncertainty.

"Mahu atau tidak, kita mesti memahami “uncertainty” ini dan bertindak sebaiknya."

Kembali kepada situasi semasa, langkah yang diambil kerajaan dan Bank Negara Malaysia adalah tepat. Iaitu merangsang ekonomi mengikut teori Keynesian yang mana dasar monetari dan fiskal digembeling bagi menstabilkan ekonomi.

Berdasarkan perbincangan saya dengan pihak BNM, pengurangan OPR 125 mata asas ini bakal menghasilkan kesan positif kepada ekonomi sekitar 0.4 hingga 0.5 percentage points (ppt) pada tahun ini. Pada tahun 2021, kesan pengurangan OPR ini lebih tinggi lagi.

Dasar fiskal pula, melalui perbelanjaan pembangunan, kesan penggandanya pula adalah di antara 0.5 hingga 2.0 percentage points (ppt). Kesannya lebih cepat berbanding dasar monetari.

Unjuran KDNK 2021 sekitar 6.5% sehingga 7.5%

Ramai yang bertanya adakah unjuran KDNK negara bagi tahun 2021 iaitu sekitar 6.5% sehingga 7.5% dapat dicapai? Ini memang soalan cepu emas.

Jawapan mudah, boleh.

Ini adalah kerana belanjawan yang dibentangkan mempunyai saiz yang besar. Dan seperti yang disebut didalam thread,

"kesan atau impak dasar fiskal adalah lebih cepat berbanding dasar monetari."

Justeru, isu perlaksanaan merupakan persoalan seterusnya.

Faktor Kejayaan Kritikal pembukaan ekonomi

Disamping itu, ekonomi luaran dilihat begitu positif buat masa ini. Berita mengenai penemuan vaksin bagi Covid-19 dilihat semakin rancak dihebahkan. Ini merupakan Critical Success Factor untuk proses pembukaan ekonomi terus berlaku.

Selain itu, Presiden Amerika Syarikat yang baru iaitu Joe Biden juga dijangka lebih rasional dalam pendekatan beliau mengenai isu-isu berkaitan ekonomi. Jangkaan perlantikan Janet Yellen sebagai Treasury Secretary juga positif.

Isyarat positif pasaran kewangan

Data seperti J.P. Morgan Global PMI terus meningkat kepada 53.7 mata pada bulan November bagi sektor pembuatan (manufacturing). Harga minyak Brent meningkat ke AS$48 setong berbanding AS$19 pada pertengahan April. 10-yr US Treasury pada 0.94%, Ogos lalu 0.51%.

Ringgit berbanding dolar Amerika Syarikat berada pada paras RM4.0755 hari ini berbanding RM4.447 pada 23 Mac 2020. FBMKLCI sekarang berada pada 1,615.96 mata berbanding 1,219.72 mata pada 19 Mac 2020. Jelas pasaran kewangan memberi isyarat positif.

Dari segi sektor, industri berasaskan eksport dijangka mendapat manfaat positif. World Semiconductor Trade Statistics (WSTS) telah menyemak semula unjuran jualan Semiconductor bagi tahun 2021 dari 6.2% kepada 8.4%.

Industri Minyak dan Gas pun nampak ada harapan cerah. Pihak International Energy Agency (IEA) menjangkakan permintaan minyak dunia bakal meningkat 5.8 juta tong sehari (mbpd) pada 2021 setelah merudum 8.8 (mbpd) pada tahun ini.

Berikutan peningkatan perbelanjaan pembangunan kepada RM69 billion pada tahun 2021, industri pembinaan (construction) dijangka mencatatkan pertumbuhan sebanyak 13.9% pada tahun 2021 berbanding penguncupan 18.7% pada tahun ini. Banyak projek infra bakal dilaksanakan tahun depan.

Gambar hiasan

Sektor perbankan juga dilihat lebih baik tahun hadapan. Berdasarkan pengamatan kami, OPR bakal dikekalkan pada paras 1.75% tahun depan. Perkara ini seharusnya membantu Net Income Margin (NIM) bagi industri perbankan.

Sektor sarung tangan getah juga tidak ketinggalan. Kapasiti pengeluaran yang selesa disamping permintaan produk yang kekal sihat dijangka dapat memastikan tahap keuntungan yang baik.

Dari segi perbelanjaan dikalangan para pengguna, Malaysia merupakan antara negara yang suka berbelanja. Kecenderungan utk berbelanja bagi setiap kenaikan RM1 dalam pendapatan atau Marginal Propensity to Consume (MPC) adalah 0.61. Oleh itu, pembukaan ekonomi amat penting.

Sektor telekomunikasi juga adalah antara penyumbang tertinggi FBMKLCI iaitu sekitar 12%. Program JENDELA bagi mengukuhkan infra jalur lebar bakal memberi manfaat sektor ini.

Persoalan seterusnya, apakah downside risks kepada tinjauan ekonomi tahun 2021?

Downside risks
 ekonomi 2021

Nombor satu memang Covid-19 dan Vaksin la. Ini memang kotak hitam atau black box atau known unknowns yang menghantui pelbagai persoalan. Apa yang boleh kita buat ialah patuhi SOP dan berdoa.

Kedua hubungan dua hala antara Amerika Syarikat dan China. Berita terkini menunjukkan Joe Biden tidak “berminat” untuk membatalkan perjanjian Fasa 1 yang ditandatangani pada awal tahun ini. Selain itu, import tarif yang dikenakan juga tidak dinyatakan rancangan utk dibatalkan.

Ketiga suasana politik domestik. Ini kena tanya penganalisis politik. Tapi rule of thumb atau hukum alam dia,

"pasaran tak suka ketidakpastian terutamanya kalau berkaitan halatuju ekonomi dan dasar."

Setakat hari ini, indeks FBMKLCI ditutup tinggi iaitu 1,611.06 mata, naik 12.34 mata. Ringgit berbanding dolar Amerika Syarikat pula berada pada paras RM4.074, meningkat 35 pips.

Setelah kita menilai perkara yang lepas, melihat prospek ekonomi serta dasar kerajaan yang telah dan bakal dilaksanakan, apakah strategi pelaburan kita pada tahun 2021?

Apakah kita akan melabur seratus peratus dalam pasaran ekuiti? Bagaimana pula pasaran bon? Pasaran hartanah? Atau pun, do nothing?

Sesuaikan pelaburan dengan jangkaan risiko

Jawapan yang rasional adalah, tepuk dada tanya iman. Apa-apa hal pun, kita perlu menilai tahap toleransi kita terhadap risiko. Perkara ini akan menentukan jenis alokasi aset yang sesuai bagi mencapai sasaran pulangan pelaburan yang bersesuaian dengan tahap risiko yang sanggup diambil.

Justeru mempelbagaikan aset itu, saya boleh dikatakan satu kemestian. Dalam waktu pemulihan ekonomi, pasaran saham atau ekuiti sememangnya menjadi pilihan utama disebabkan jangkaan peningkatan keuntungan syarikat serta kenaikan harga saham yang tinggi. Namun...... risiko turun naik harga saham sentiasa ada. Justeru adalah lebih baik kita perlu ada pegangan dalam instrument pendapatan tetap. Kalau pasaran bon, pilihan bagi individu adalah melabur dalam unit amanah yang memberi fokus kepada pasaran sukuk.

Pelaburan adalah suatu keperluan

Hakikatnya melabur ini suatu keperluan. Ini adalah kerana apabila kita membuat simpanan, duit yang kita simpan itu akan terdedah kepada hakisan inflasi. Ini adalah disebabkan harga barangan saban tahun memang meningkat. Dan ini akan memgurangkan kuasa beli kita.

Berdasarkan Indeks Harga Pengguna (IHP), kadar inflasi meningkat sebanyak 2.5% setahun antara tahun 1985 dan 2019. Ini bermakna duit kita akan “hilang” kuasa belinya sebanyak RM2.50 bagi setiap RM100.

Ini bermakna jika kita mempunyai RM100 pada awal tahun dan kita simpan duit itu didalam dialmari, duit itu akan bernilai RM97.50 pada akhir tahun nanti. Justeru, utk mengelak duit dari terus dihakis oleh inflasi, maka kenalah melabur.

Melabur pula ada banyak instrumen dan kita telah pun bincang dari segi pasaran ekuiti dan bon. Pasaran hartanah tidak kurang juga daya tarikannya. Terutama sekarang ini pasaran hartanah dikatakan “buyers market”. Ini disebabkan property overhang yang masih berlaku.

Data terkini menunjukkan hartanah kediaman yang tidak terjual adalah 30,926 unit setakat suku ketiga 2020, menurun sedikit daripada 31,661 unit pada suku kedua. Purata harga rumah di Malaysia pula turun kepada RM427k pada suku ketiga berbanding RM432 pada suku kedua.

Selain dari faktor pulangan dan risiko pelaburan, kita perlu juga mengambil kira faktor kecairan dalam satu-satu pelaburan itu. Maksudnya berapa cepat kita boleh tukarkan pelaburan itu kepada bentuk tunai.

Kalau kita letakkan pelaburan kita seratus peratus dalam hartanah, ini boleh menimbulkan masalah. Ini adalah kerana utk menjual hartanah memakan masa yang lama iaitu berbulan-bulan dan mungkin juga bertahun. Disitu pentingnya kepelbagaian portfolio."

Sumber:
Bursa Malaysia-i


Permohonan IPO Melalui eIPO CGS-CIMB

Bermula 3 Jun 2023, fungsi Tawaran Awam Permulaan Elektronik (eIPO) dalam CIMB Clicks akan ditamatkan. Jangan terkejut jika anda tidak dapat lagi melihat fungsi ini dalam laman web CIMB Clicks.

Sumber: CIMB

Sebagai alternatif, anda boleh memohon IPO melalui fungsi eIPO yang terdapat dalam laman web CGS-CIMB iTrade. Untuk memohon, anda perlu mendaftar dan mempunyai akaun CDS CGS-CIMB.

Jika anda belum mempunyai akaun CDS CGS-CIMB, anda boleh mendaftar di bawah remisier CGS-CIMB rakan kongsi iSaham untuk mendapat manfaat akses screener
iSaham Pro
 secara percuma (T&S). Rujuk
laman pendaftaran akaun ini
 untuk pendaftaran.

Sekiranya anda telah mempunyai akaun CDS CGS-CIMB, boleh lihat panduan permohonan IPO melalui CGS-CIMB di bawah.

Langkah 1: Log masuk

Log masuk ke halaman eIPO melalui pautan
ini
.

Langkah 2: Pilih IPO

Selepas log masuk, pilih dan klik IPO yang anda ingin pohon.

Langkah 3: Ringkasan IPO

Ringkasan IPO akan dipaparkan seperti harga dan tarikh-tarikh penting IPO tersebut. Tekan butang
Continue
 untuk meneruskan proses permohonan.

Langkah 4: Terma dan Syarat Prospektus

Baca dan tandakan pada kotak "I have read ... " kemudian tekan butang
Yes
 untuk langkah seterusnya.

Langkah 5: Prospektus IPO

Dokumen prospektus IPO yang dipohon akan dipaparkan. Anda boleh membaca dokumen ini untuk mendapatkan penerangan lanjut tentang IPO tersebut.

Langkah 6: Terma dan Syarat eIPO

Baca Terma dan Syarat eIPO yang dipaparkan. Jika bersetuju, anda boleh tekan butang
Accept
.

Langkah 7: Kalkulator Tier IPO

Sebelum anda meneruskan permohonan, anda boleh merujuk
iSaham IPO Tier Calculator
 untuk mengenal pasti jumlah untuk dipohon berdasarkan modal anda. Sebagai contoh, jika anda mempunyai modal sebanyak RM 5,000, anda digalakkan untuk memohon sebanyak 201 lot atau 20,100 unit saham bagi permohonan IPO Edelteq.

Untuk memahami lebih lanjut tentang pengiraan tier, anda boleh membaca blog
Strategi IPO untuk Peluang Keuntungan yang Lebih Tinggi
.

Langkah 8: Halaman Permohonan IPO

Lengkapkan maklumat yang diperlukan. Pilih mod pembayaran (pembayaran melalui CIMB Clicks atau Maybank2u) dan masukkan maklumat nombor bank. Sila pastikan maklumat yang diisi adalah betul sebelum anda menekan butang
Submit
.

Langkah 9: Hantar Permohonan IPO

Selepas itu, masukkan Trading PIN anda dan tekan butang
Confirm
 untuk menghantar permohonan IPO anda. Selepas menghantar, anda tidak boleh membatalkan atau mengemaskini permohonan ini.

Langkah 10: Pembayaran IPO

Anda akan dihubungkan ke laman web pembayaran (
pop-out window
) untuk anda meneruskan pembayaran bagi permohonan IPO. Sila pastikan
pop-out blocker
 dimatikan untuk memastikan proses pembayaran yang lancar. Caj pembayaran sebanyak RM2 akan dikenakan bagi permohonan yang dilakukan.

Nota
: Sekiranya anda tidak berjaya melakukan pembayaran, anda boleh pergi ke tab "Application Status" untuk menyemak status permohonan. Status "Pending Payment" akan dipaparkan. Tekan butang
Resubmit
 untuk meneruskan pembayaran.

Langkah 11: Permohonan Selesai

Status permohonan anda akan bertukar kepada "Pending Balloting" selepas anda selesai melakukan pembayaran.

Langkah 12: Semakan Status Permohonan

Selepas hari pengundian (
balloting
), anda boleh menyemak semula status permohonan anda. Sekiranya gagal, wang permohonan akan dipulangkan semula ke dalam akaun bank yang digunakan semasa pembayaran IPO tersebut.

Sekiranya anda mengalami kesulitan semasa melakukan permohonan IPO ini, boleh hubungi team
iSaham Support
 melalui Telegram untuk bantuan.


Cara Permohonan Saham Melalui MITI Bagi Individu

Kebiasaannya, pelabur saham akan membeli saham melalui broker ataupun bank pelaburan. Satu lagi cara lain adalah melalui MITI yang peruntukkan jualan Saham Khas Bumiputera. Peruntukan saham ini terlebih dahulu diumumkan sebelum dibuka untuk cabutan awam melalui IPO. Bermakna anda berpeluang untuk beli saham ini lebih awal sebelum ianya dijual kepada orang awam. Teruskan bacaan untuk cara-cara memohon saham melalui MITI.

Syarat Layak Memohon Saham Khas Bumiputera

Warganegara Malaysia;

Berstatus Bumiputera;

Berumur 18 tahun ke atas; dan

Mempunyai sumber kewangan yang mencukupi.

Nota:

Pelajar adalah tidak layak memohon.

Dokumen-dokumen Berkaitan Yang Diperlukan Untuk Memohon

Kami akan terangkan semua prosedur di perenggan seterusnya, namun dokumen yang anda perlukan untuk permohonan saham melalui MITI adalah seperti di bawah:

Mengisi borang IND/SP-QP07-L05 secara atas talian (online);

Salinan akaun sistem depositori pusat (CDS) atas nama sendiri;

Salinan penyata bank 3 bulan TERKINI (transaksi berserta baki) (perlu disahkan oleh pegawai bank (nama & nombor staf) berserta cop bank sekiranya bukan penyata bank online); dan

Salinan penyata buku ASB/Tabung Haji TERKINI (transaksi) (perlu disahkan oleh pegawai bank/institusi berkaitan (nama & nombor staf) berserta tarikh dan cop bank/institusi berkaitan sekiranya bukan penyata online).

Salinan Kad Pengenalan/Surat Pengesahan Status Bumiputera yang jelas.

Sumber:
https://sahamonline.miti.gov.my/site/faq

Bahagian 1: Pendaftaran Akaun

1. Pergi ke Laman web

Pertama sekali, pergi ke laman web
https://sahamonline.miti.gov.my/
. Halaman ini akan paparkan makluman sekiranya terdapat tawaran saham yang boleh dibeli.

Ruangan makluman untuk tawaran saham

2. Daftar

Pilih jenis pelabur individu dan klik daftar. Sebelum itu, pastikan juga anda mempunyai akaun CDS. Butiran ini akan diperlukan untuk buka akaun pengguna MITI. Sekiranya anda belum ada akaun CDS, sila rujuk remisier anda atau hubungi kami untuk
buka akaun CDS
.

3. Isi borang dan hantar

Selepas klik daftar, anda akan dibawa ke borang pendaftaran online. Sila isikan semua maklumat yang diperlukan dan hantar permohonan akaun. Borang yang anda perlu isi untuk daftar akaun saham online MITI adalah seperti di bawah. Seterusnya, anda akan diminta untuk semak ID pengguna dan kata laluan yang dihantar di email yang didaftarkan tadi untuk membuat penukaran kata laluan.

Untuk muat naik kad pengenalan, ikut panduan yang diberi oleh MITI di
link ini
.

Bahagian 2: Permohonan Saham

Selepas log masuk ke dalam sistem saham online MITI, anda akan dibawa ke senarai saham yang boleh dimohon. Dalam contoh kali ini, hanya terdapat satu saham yang boleh dimohon.

1. Pohon dan tentukan bilangan unit

Klik butang
Pohon
; dan isi jumlah unit yang anda ingin beli di ruangan yang disediakan bermula dari angka minimum 1000 unit. Namun, pastikan bahawa jumlah unit yang ingin dibeli adalah muktamad. Anda tidak boleh mengubah jumlah pembelian unit selepas ini. Setelah yakin dengan jumlah pembelian unit, klik
Hantar
.

Kalau ragu-ragu, masukkan sahaja bilangan unit yang banyak. Anda boleh pilih untuk kurangkan selepas permohonan diluluskan.

2. Cetak borang permohonan

Anda akan dapat notis yang mengatakan permohonan anda sedang diproses seperti di bawah. Seterusnya klik
Cetak
. Pada peringkat ini, anda telah pun berjaya memohon untuk pembelian saham yang dipilih tadi. Untuk lebih kepastian, butang
Pohon
; tadi sudah diganti dengan teks “Sudah Pohon”.

3. Lengkapkan borang

Harus diingat, prosedur tadi adalah untuk permohonan saham secara online. Anda masih perlu hantar borang permohonan lengkap secara pos atau tangan ke pejabat pengarah MITI sebelum tarikh yang dinyatakan pada makluman.

Nota: Permohonan melalui email atau fax tidak diterima

Selepas klik
Cetak
, anda akan dapat salinan pdf borang permohonan dan fail elektronik senarai semak untuk melengkapkan permohonan anda.

Previous

Next

4. Penghantaran Borang

Dari senarai semak yang diberi, butirannya adalah seperti berikut, dan perlu dihantar setiap kali anda membeli saham melalui MITI:

Cetakan Borang Permohonan Individu.

Penyata Kewangan

Cetakan atau salinan penyata bank 3 bulan terkini bertransaksi (Maybank, CIMB, dan lain-lain);

Cetakan penyata ASB/ASN/ASD/ASW terkini (Online atau di cawangan ASNB); atau

Cetakan penyata di cawangan atau 3 mukasurat terakhir terkini (Buku) Tabung Haji

Surat kebenaran rasmi Ketua Jabatan/Bahagian/Seksyen (Bagi Pegawai Kerajaan)

Cetakan atau Salinan Penyata Akaun Sistem Depositori Pusat (CDS) dari Bursa Malaysia Depository Sdn. Bhd. (terkini).

Salinan Kad Pengenalan atau Sijil Kelahiran atau Surat Pengesahan Status Bumiputera yang jelas dan
disahkan
.

Senarai semak perlu dicetak dan dikepilkan bersama-sama Borang Permohonan.

Pastikan anda dapat buktikan memiliki penyata kewangan yang mencukupi dalam butiran [2] Penyata Kewangan. Jika tidak, terdapat kemungkinan permohonan ditolak.

Keputusan akan diumumkan dari 30 ke 40 hari bekerja selepas tarikh tutup permohonan di
http://sahamonline.miti.gov.my
. Keputusan adalah muktamad dan sekiranya tidak berjaya, anda tidak boleh membuat rayuan. Namun, anda masih berpeluang untuk membeli saham yang sama apabila IPO syarikat itu diumumkan untuk cabutan awam.


Permohonan Saham Tawaran MITI Secara Online

Saham tawaran MITI kini boleh dibuat secara atas talian. Ianya semestinya sesuatu yang pelabur Bumiputera sering ternanti-nanti kerana ia dapat memudahkan urusan permohonan saham. Permohonan tawaran MITI kini tidak lagi memerlukan borang untuk dicetak dan dihantar ke Menara MITI. Kita akan lihat cara-cara melengkapkan permohonan saham melalui portal MITI dalam post kali ni.

1. Pergi ke portal MITI

Pertama sekali, lawati portal MITI di
https://sahamonline.miti.gov.my/portal/index
. Anda akan dibawa ke wajah baru portal permohonan saham online MITI. Dari sini, anda boleh lihat sekiranya terdapat apa-apa makluman berkaitan saham sama ada permohonan baru dibuka, keputusan permohonan, atau pemberitahuan pelabur berkaitan cara menggunakan portal MITI ini.

2. Tukar kata laluan

Sekiranya anda telah berdaftar sebelum ini, boleh ikuti panduan dalam point nombor 2 ini. Sekiranya anda pengguna baharu pula, tekan link
Log Masuk
, dan pilih
Daftar Pelabur
 >
Individu
 untuk mendaftar, dan boleh langkau ke point nombor 3 untuk langkah pendaftaran.

Memandangkan MITI telah menukar sistem kepada yang baru, pengguna yang telah berdaftar sebelum ini perlu mengikut garis panduan yang dipaparkan di muka hadapan portal MITI ini. Anda perlu tekan link
Terlupa kata laluan
 yang dipaparkan untuk menukar kata laluan kepada yang baru.

Dari sini, akan diminta untuk masukkan maklumat seperti MyKad atau SSM untuk tindakan lanjut. Masukkan maklumat berkaitan dan tekan
Hantar
. Kata laluan baru akan dihantar ke email yang anda gunakan untuk membuka akaun MITI ini. Perhatikan juga dalam folder Spam seperti gambar yang dipaparkan sendiri oleh MITI.

Masukkan kata laluan tersebut ke laman Log Masuk dan tekan
Log Masuk
 untuk pergi ke laman permohonan.

3. Lengkapkan maklumat peribadi

Selepas Log Masuk, anda akan dibawa ke laman utama pengguna. Namun, buat pertama kali selepas peralihan ke sistem baru, anda akan diminta untuk kemaskini maklumat peribadi terlebih dahulu. Lengkapkan ruangan yang perlu diisi, dan anda boleh teruskan ke permohonan saham.

4. Permohonan Saham

Untuk ke laman permohonan saham, tekan teks
Maklumat Saham
 di bahagian kiri portal. Ia akan muncul selepas anda berjaya lengkapkan langkah dalam point nombor 3 tadi. Di sini, anda akan dipaparkan dengan senarai saham yang tersedia untuk dimohon. Tekan
Mohon
 di panel saham untuk memohon saham tersebut.

5. Maklumat permohonan

Anda akan dibawa ke borang maklumat permohonan. Di sini, anda perlu masukkan berapa modal anda dan berapa unit saham yang anda ingin laburkan. Anda juga perlu masukkan dokumen-dokumen yang berkaitan dengan kewangan peribadi supaya dapat disaring oleh MITI.

Dokumen yang wajib untuk anda sertakan ialah penyata CDS dalam bentuk PDF. Untuk penyata CDS ini, pastikan ia tidak dilindungi oleh kata laluan supaya pegawai bertugas di MITI boleh mengakses fail anda.

Penyata CDS boleh didapati melalui aplikasi
Bursa Anywhere
. Log masuk ke akaun Bursa Anywhere dan muat turun dari aplikasi tersebut untuk dapatkan penyata CDS.  Anda boleh buang kata laluan dari fail penyata CDS dari Bursa secara online di mana-mana website pihak ketiga, contohnya
Smallpdf
.

Seterusnya, sekiranya anda ingin akses fail  penyata CDS melalui komputer, anda boleh hantar fail tadi ke email anda atau simpan di "Saved Message" Telegram untuk dibuka dari komputer peribadi anda.

Dokumen lain yang anda boleh sertakan adalah mana-mana dokumen berkaitan kewangan anda, antaranya penyata kewangan bank, penyata gaji, tabung haji, ASB dan lain-lain.

Untuk lampirkan fail ini, tekan sahaja
Browse
 dan pilih fail yang berkaitan, atau tarik dan lepas sahaja fail dari komputer anda ke bahagian drag & drop.

Bagi sesiapa yang mendaftar pekerjaan mereka sebagai penjawat awam, akan ada satu
drag & drog file
 tambahan di mana anda perlu memuat naik surat kebenaran rasmi daripada Ketua Jabatan untuk memohon saham tawaran MITI.

Setelah berpuas hati dengan semua dokumen hantaran, tekan
Hantar
.

6. Tamat

Itu sahaja langkah yang anda perlu buat. Kini, anda tidak lagi perlu berurusan dengan pihak kurier untuk menghantar dokumen permohonan ke MITI. Malah, anda juga tidak perlu lagi berurusan dengan mesin pencetak anda. Semuanya boleh diuruskan secara atas talian.

Sekiranya anda ingin lihat status permohonan anda, boleh tekan teks
MySaham
 di bahagian kiri portal. Anda akan dibawa ke senarai saham yang anda telah mohon melalui MITI, berserta dengan status permohonan masing-masing.

Dari laman permohonan saham juga, butang
Mohon
 telah digantikan dengan teks
Saham telah dipohon
.


Peroleh Bonus Minimum RM100 melalui Kempen Khas Merdeka Lyndung

Dalam blog sebelum ini, kami telah menceritakan secara ringkas tentang Lyndung iaitu sebuah Program Perkongsian Komuniti Patuh Syariah untuk Bil Perubatan yang menawarkan tiga jenis program di dalamnya.

Pada hari ini, kami akan berkongsi mengenai kempen khas yang ditawarkan melalui program Referral dan Affiliate Lyndung untuk anda manfaatkan. Jika anda terlepas mengenai perkongsian kami berkenaan program-program yang ditawarkan di bawah Lyndung, anda boleh rujuk artikel tersebut di
sini
.

Sempena sambutan kemerdekaan yang ke-66, Lyndung menjalankan Kempen Khas Merdeka di mana anda boleh menerima ganjaran bonus
RM 100
 untuk setiap pendaftaran yang berjaya (mod keahlian tahunan). Kempen ini terbuka kepada semua ahli Lyndung serta orang ramai yang ingin membantu mempromosikan Lyndung kepada kenalan mereka sambil menjana pendapatan sampingan.

Menariknya mengenai program ini, bukan sahaja anda yang mempromosikan Lyndung dapat menerima manfaat malah bakal ahli yang mendaftar dan memilih mod keahlian tahunan juga boleh menerima bonus bernilai RM 10. Bonus ini akan dimasukkan ke
Initial Sharing Contribution
 ahli tersebut dan boleh digunakan untuk perkongsian bil perubatan pada masa akan datang.

Apakah perbezaan di antara Lyndung Referral dan Affiliate?

Lyndung Referral adalah terbuka kepada semua ahli Lyndung. Jika anda telah mendaftar keahlian Lyndung, maka Lyndung Referral adalah untuk anda. Anda boleh rujuk panduan
ini
 untuk mendapatkan kod referral anda.

Berbeza dengan Lyndung Affiliate, Program ini dikhaskan kepada mereka yang tidak memenuhi syarat keahlian Lyndung tetapi ingin membantu untuk mempromosikan Lyndung sambil menjana pendapatan sampingan. Anda boleh rujuk panduan
ini
 untuk menyertai Program ini.

Cara mudah untuk mendapatkan RM 100

1. Daftar sebagai Ahli atau Affiliate Lyndung.

2. Kongsikan kod referral anda kepada kenalan anda.

3. Keluarga dan kenalan anda mendaftar menggunakan kod referral anda dan memilih kod keahlian tahunan.

4. Anda menerima bonus sebanyak RM 100.

Kempen ini dijalankan sehingga 31 Ogos ini sahaja. Oleh itu, jangan lepaskan peluang keemasan ini kerana tiada had limit referral ditetapkan. Jika anda mendapat 100 referral yang berjaya dalam tempoh kempen, maka anda akan menerima bonus sebanyak RM 10,000!


Persediaan Sebelum Melabur untuk Jangka Panjang

Adakah menguntungkan untuk membuat pelaburan jangka panjang? Ramai orang mendapati pelaburan jangka panjang tidak menarik apabila mereka mendengar perkataan "jangka panjang" kerana ia bermaksud memperoleh pulangan yang lambat. Kebanyakannya lebih gemar untuk menjana keuntungan yang lebih cepat. Tetapi, pelaburan jangka panjang boleh membantu untuk mengembangkan simpanan anda untuk masa depan seperti persaraan, kecemasan, sekolah anak anda dan sebagainya.

Pelaburan jangka panjang bukan sekadar meletakkan wang anda dalam pasaran saham dan melupakannya. Terdapat beberapa perkara yang perlu pelabur fahami sebelum melabur untuk jangka masa panjang.

Rancang kewangan

Persediaan pertama sebelum melabur untuk jangka panjang adalah memastikan jumlah modal atau wang untuk dilaburkan. Pelabur mestilah menguruskan kewangan yang betul dan mempunyai simpanan kecemasan. Merancang kewangan terlebih dahulu adalah penting supaya pelabur boleh menikmati keuntungan dalam
portfolio
 jangka panjang tanpa mengeluarkannya untuk sebarang situasi yang tidak dijangka.

Mengeluarkan wang daripada portfolio jangka panjang sebelum masa yang telah ditetapkan akan menjejaskan matlamat pelabur. Ia juga boleh menyebabkan pelabur menjual pada kerugian dan boleh mengakibatkan kos yang tinggi. Oleh itu, pelabur perlu memastikan kewangan yang teratur sebelum membuat pelaburan.

Ketahui matlamat pelaburan

Setiap orang mempunyai pelbagai matlamat pelaburan. Contoh seperti membayar
down payment
 rumah, belanja sekolah dan kolej untuk anak, atau termasuk menyimpan untuk kegunaan ketika kecemasa.

Kunci kepada mana-mana pelaburan jangka panjang, tidak kira apa matlamatnya, adalah menentukan masa, atau berapa tahun sehingga wang itu diperlukan. Pelaburan jangka panjang biasanya mengambil masa dalam 5 hingga 10 tahun atau lebih. Memahami matlamat dan masa dapat membantu pelabur memilih pelaburan yang lebih selamat dan menetapkan risiko yang perlu ditanggung. Contohnya, individu yang memerlukan wang untuk persaraan dalam 12 tahun akan datang, memilih pelaburan yang betul dan simpan sehingga mereka perlu menggunakan wang tersebut.

Memilih pelaburan sesuai

Sebaik sahaja menetapkan matlamat pelaburan dan jangka masa, pelabur harus memilih pelaburan yang bersesuaian. Antara jenis instrumen pelaburan yang sedia ada adalah termasuk, saham, bon, kripto, forex, emas atau pelaburan
mutual fund
 seperti tabung haji atau ASB. Kesemua jenis pelaburan ini ada tahap risiko yang tertentu. Mungkin pelabur boleh mempelbagaikan pelaburan mereka ke dalam pelbagai jenis instrumen pelaburan sebagai contoh, 70% di pasaran saham, 30% di pasaran bon atau yang paling agresif adalah 85% hingga 90% di saham.

Tetapi secara realistik, pilih apa yang sesuai dengan diri. Penting untuk memilih portfolio pelaburan yang sesuai, supaya pelabur boleh kekal dengan strateginya, tidak kira dalam apa jua keadaan.

Secara keseluruhan, pelaburan ini menumpukan pada matlamat kewangan pelabur. Pelaburan jangka panjang dapat mengabaikan turun naik jangka pendek pasaran dan sentimen semasa. Ini bermakna pelabur hanya perlu membeli dan
hold
 untuk jangka panjang, tanpa mengira sebarang berita dan media yang membuat liputan.


Persiapan untuk Kejatuhan Pasaran Saham

Dalam keadaan pasaran yang sentiasa merah ni, nak menjana keuntungan sememangnya mencabar. Untuk beberapa bulan kebelakangan ini, wabak COVID-19 yang bermula di China menimbulkan kerisauan seluruh dunia apabila ia merebak dengan cepat ke luar negara tersebut.

Pasaran dunia kini terkesan dengan penularan wabak COVID-19 atas ketidaktentuan pasaran dunia yang terjadi akibat wabak ini. Situasi ini diburukkan lagi dengan permintaan minyak yang berkurang, disusuli dengan perang harga minyak antara Rusia dan Amerika.

Antara persoalan yang timbul juga adalah sama ada situasi ini akan menyebabkan kejatuhan pasaran (market crash) pada tahap global. Baru-baru ini, kita dapat lihat bahawa semua saham telah pun terkesan dengan penurunan harga minyak sebanyak lebih 30% ini. Sekiranya situasi ini berlanjutan, ia akan menimbulkan kerisauan pelabur dan ketidak tentuan pasaran global.

Dalam menganggap kejatuhan pasaran akan terjadi tak lama lagi, ada beberapa perkara yang anda perlu tahu sebelum ia menyebabkan anda panik.

1. Kejatuhan pasaran adalah suatu yang berulang

Pertama sekali, jangan risau. Market crash itu adalah pasti. Yang menjadi persoalan adalah bila ia akan berlaku. Kebiasaan yang kita dengar adalah ia berlaku dalam kitaran setiap 7-10 tahun. Kejatuhan pasaran sebelum ini adalah pada tahun 2008, dan ramai yang masih tertanya-tanya bila yang seterusnya akan berlaku.

Ada kemungkinan yang coronavirus ini akan menyebabkan kejatuhan pasaran untuk kitaran kali ini. Kalau melihatkan pada carta indeks KLCI, kita telah pun nampak ragam downtrend dan penyusutan mata indeks yang teruk. Namun, kita tak tahu sama ada ia akan berlarutan, dan sehingga ke tahap mana ia akan turun. Apapun, kita perlu bersiap-siap untuk menghadapi keadaan ini dengan tenang.

2. Market akan rebound selepas kejatuhan

Ketika pasaran mengalami kejatuhan, ia akan berlaku dengan teruk. Sekiranya anda perhatikan secara langsung pergerakan harga saham, anda mungkin akan panik dan jual pegangan saham anda ketika kejatuhan ini berlaku. Namun, terdapat kemungkinan yang tinggi bahawa kejatuhan ini tidak bersifat kekal. Pasaran akan kembali pulih seperti sediakala selepas habis panik.

3. Jual pegangan sebelum
crash

Walaupun pasaran akan kembali pulih selepas kejatuhan pasaran, anda tak perlu termasuk dalam pelabur yang mengalami kejatuhan nilai saham. Apa yang anda perlu buat adalah jual pegangan anda sebelum pasaran mengalami kejatuhan. Selamatkan wang pelaburan anda terlebih dahulu. Ada kemungkinan penurunan ini akan berlaku dalam masa yang lama.

4. Bersedia untuk pasaran rebound

Ketika pasaran mengalami kejatuhan, ia tak menggambarkan nilai sebenar sesebuah saham itu. Ramai pelabur yang membuat jualan panik apabila pasaran saham mengalami kejatuhan, seterusnya mengebabkan saham didagang pada harga yang lebih rendah daripada biasa. Ini sebenarnya adalah peluang yang baik untuk membeli. Bila dah nampak tanda-tanda pemulihan pasaran, inilah peluang anda untuk swing saham-saham yang selama ni dikatakan "mahal".